2016 ЙИЛ 1 МАРТДАН - Ўзбекистон овози газетаси\nйўл ҳаракати қоидалари ўзгаради\nИчки ишлар вазирлиги Йўл ҳаракати хавфсизлиги Бош бошқармаси матбуот анжумани ўтказди. Унда Вазирлар Маҳкамасининг қарорига асосан «Йўл ҳаракати қоидалари»га киритилган ўзгартиш ва қўшимчалар ҳақида атрофлича маълумот берилди.\nЯнги таҳрирдаги «Йўл ҳаракати қоидалари»га 15 қўшимча, бир қанча ўзгартишлар киритилди. Айрим атамалар ҳамда тушунчалар таърифи аниқлаштирилди.\nАмалдаги «Йўл ҳаракати қоидалари»да «мотоцикл» атамасига кажавали ёки кажавасиз икки ғилдиракли механик транспорт воситаси, деб изоҳ берилган эди. Бу изоҳ ҳозирги кун талабига тўлиқ жавоб бермай қолди. Чунки техника тараққиёти натижасида автомобиль йўлларимизда «мотоцикл» атамаси билан айтилмайдиган, аммо айнан шу туркумга мансуб бўлган икки, уч ва тўрт ғилдиракли механик воситалар кўпайди. Ўз-ўзидан улар томонидан қоидаларни бузиш ҳолатлари учраб турибди. Бундай ҳолатларни тартибга келтириш учун амалдаги қоидага тегишли ўзгартиш киритиш зарурати пайдо бўлди. Шу сабабли, «мотоцикл» тушунчаси кенгайтирилиб, двигатель иш ҳажми 50 сантиметрдан юқори, тезлиги 50 километр соатдан ортиқ скутер, электроскутер ва квадроцикллар шу атамага киритилди.\nЭндиликда санаб ўтилган транспорт воситалари мотоцикл сифатида рўйхатга олинади ва уларга давлат рақам белгилари берилади. Бундай турдаги транспорт воситасини бошқарадиган ҳайдовчилар «А» тоифадаги ҳайдовчилик гувоҳномасига эга бўлишлари шарт.\nМаълумки, транспорт воситаларида йўловчилар, айниқса, болалар хавфсизлигини таъминлаш муҳимдир. Шу сабабдан қоидага «Болалар гуруҳини ташкилий ташиш» атамаси киритилди. Унга кўра, 8 ва ундан ортиқ болани автобусда ташиш (йўналишли транспорт воситалари бундан мустасно) болаларни ташкилий ташиш экани белгиланди.\nДЙҲХХ йўл патрул хизмати фаолиятида йўл ҳаракати доирасидаги ҳуқуқбузарликларни автоматик тарзда аниқлаш амалиёти кенг қўлланилмоқда. Шу сабабли «фото ва видеофиксация» ибораси қоидада ўз аксини топиб, маъмурий ҳужжатларда ҳам қайд этилмоқда.\nЯнги таҳрирдаги «Йўл ҳаракати қоидалари»да ҳайдовчиларга бир қатор мажбуриятлар ҳам юклатилди. Эндиликда ҳайдовчи ҳаракатни бошлашдан олдин йўловчиларни ҳаракат вақтида танани (қўлни чиқариш бунга кирмайди) автомобиль салонидан ташқарига чиқариш мумкин эмаслиги ҳақида огоҳлантириши шарт. Бундан ташқари, ҳайдовчи йўловчиларга хавфсизлик камарини тақиб олишни айтиши мажбурий қоида ҳисобланади.\nЯна бир муҳим янгилик. Маълумки, тунда транспорт воситаси бирон бир сабаб билан, масалан, носозлик туфайли тўхтаб қолиши мумкин. Шундай вақтда ҳайдовчи машинасини таъмирлаш учун ташқарига чиқади. Мана шу вақтда йўлдан ўтаётган транспорт воситаси ҳайдовчилари таъмирлаш ишлари билан банд бўлган одамни кўрмай қолиши, бунинг натижасида бахтсиз ҳодиса рўй бериши мумкин. Мана шуларни эътиборга олиб, янги қоидада тунги вақтларда ҳайдовчиларга нур қайтарувчи нимчаларни кийиб олиш мажбурияти юклатилди. Эндиликда ҳар бир транспорт воситасида тиббиёт қутичаси, ўт ўчиргич, мажбурий тўхтаганни билдирувчи белги билан биргаликда нур қайтарувчи махсус нимчалар ҳам бўлиши шарт. Шунинг учун бу янгиликка барча ҳаракат иштирокчилари алоҳида эътибор билан қарашлари керак бўлади.\nҚоидада пиёдаларга йўл юрганда, пиёдалар учун ажратилган жойлардан ўтаётганда хаёлни чалғитувчи нарсалардан, жумладан, телефон, планшетлардан фойдаланиш, видео кўриш, газета-журнал ва китоб ўқиш ман этилди.\nЯна бир янгилик бу — тезлик билан боғлиқдир. Турар-жой даҳаларида, кўп қаватли уйлар орасида юқори тезлик соатига 30 километр қилиб белгиланди. Бундан ташқари, Қорақалпоғистон Республикаси Вазирлар Кенгаши, Тошкент шаҳар ва вилоят ҳокимликларига агар йўлнинг ҳолати тезликни ошириш имконини берса, айрим жойларда ёки айрим йўл бўлакларида, айрим транспорт восталарига тезликни ошириш учун рухсат бериш ваколати берилди.\n«Йўл ҳаракати қоидалари»га бошқа бир қатор ўзгартиш ва қўшимчалар ҳам киритилди. Бундан кўзланган асосий мақсад йўл ҳаракати хавфсизлигини таъминлаш, одамларнинг соғлиғи ва ҳаётини муҳофаза қилиш чораларини кучайтиришдир.


Ўзбекистонда қўшма корхоналар ташкил қилиш бўйича хитойликлар пешқадамлик қилмоқда\n29 октябр 2020, Тошкент вақти: 06:25\nЎзбекистонда 2019 йилнинг биринчи ярмида хорижий капитал иштирокида янги ташкил этилган корхоналар сони 1 715 та ташкил этган. Бу кўрсаткич эса 2018 йилнинг шу даврига нисбатан 752 тага кўпдир, дейилади Давлат статистика қўмитаси томонидан тайёрланган таҳлилий маълумотда.\nМаълумотларга кўра, ўз резидентлари капитали иштирокида янги корхоналар ташкил этиш бўйича биринчиликни Хитой эгаллаб турибди (289 та корхона). Иккинчи ўринда Россия (251 та корхона), учинчи ўринда эса Туркия (231 та корхона) бормоқда.\nЎзбекистонда янги корхоналар ташкил этиш бўйича қозоғистонликлар (179 та корхона) ва кореяликлар (115 та корхона) ҳам фаол.\n“Янги ташкил этилган хорижий капитал иштирокидаги корхоналар иқтисодий фаолият турлари бўйича кўриб чиқиладиган бўлса, асосан саноат (527 та), савдо (501 та), қурилиш (195 та), қишлоқ, ўрмон ва балиқ хўжалиги (144 та) фаолият турлари ҳиссасига тўғри келади. Энг камлари эса соғлиқни сақлаш ва ижтимоий хизматларда (29 та), ахборот ва алоқада (38 та) ҳамда ташиш ва сақлашда (42 та) ташкил этган”, дейилади статистика қўмитаси маълумотида.


Гўзал ўрнакдаги сифатлар (1. Инсоннинг уммат дардида куйиб-ёниши)\n35185 Ўқиш режими + -\nАнас розияллоҳу анҳудан ривоят қилинади. Набий соллаллоҳу алайҳи васаллам: «Ҳеч бирингиз ўзи учун яхши кўрган нарсани биродарига ҳам раво кўрмагунича мўмин бўла олмайди», дедилар (Имом Бухорий ривоят қилган).\nعَنْ حُذَيْفَةَ رضي الله عنه قَالَ: قَالَ رَسُولُ اللَّهِ صَلَّى اللهُ عَلَيْهِ وَسَلَّمَ: «مَنْ لَمْ يَهْتَمَّ بِأَمْورِ الْمُسْلِمِينَ فَلَيْسَ مِنْهُمْ».\nҲузайфа розияллоҳу анҳудан ривоят қилинади. Расулуллоҳ соллаллоҳу алайҳи васаллам: «Ким мусулмонларнинг ишларига эҳтимом бермаса, улардан эмас», дедилар (Ҳоким ва Табароний ривоят қилган).\nБу шариатимиз кўрсатмаси, Набийимиз соллаллоҳу алайҳи васалламнинг суннатлари! Аммо воқелик нимани кўрсатяпти? Ушбу саволга биргина мисол билан жавоб берсам.\n2011 йилдан бир қатор мусулмон диёрларда нотинчлик бошланди. Бу нотинчликлар тезда аланга олиб, номи совуқ урушга айланди. Мусулмонлар учун ҳақиқий мусибатли кунлар бошланди. Синовга учраган диёрлар ичида бизга маҳбуб бўлган юрт Либия ҳам бор эди. Биз қаттиқ қайғуга тушдик.\nБир куни дугонамни учратиб қолдим. Ҳол-аҳвол сўрашганимизда маҳзунлигим сабабини сўраб қолди. Унга жавобан мусулмон ўлкалардаги нотинчликлар ҳақида хабар бердим. Мен учун иккинчи ватанга айланиб улгурган Либия тўғрисидаги ташвишларимни айтдим. Дугонам тасалли берди: «Эй, қизиқ экансан! Шунга шунча сиқиласанми? Биз тинч яшаяпмиз-ку, шукр қилсанг-чи! Ўзингни қийнаб, унақа нарсаларни ўйлама. Яхшиси, бироз чалғигин. Қара, янги тиллалар олдим. Агар хоҳласанг, сенга ҳам топиб беришим мумкин».\nДугонамнинг «ғамхўрлиги»га миннатдорчилик билдириб, уйга қайтдим.\nҚалам соҳибларининг баъзилари қайғуларини оппоқ қоғозга сочиб енгил тортадилар. Мен эса мусибатим ҳақида бирорта ҳам сўз ёза олмай қоламан. Шу сабаб юқоридаги оғриқли мавзу ҳақида ҳозиргача ҳеч бир нарса битолмадим. Устига-устак, бу қайғуларга нисбатан инсонлар томонидан бўлган беписандликлар ҳам мени ёзишдан қайтарди. Уларда юқоридаги ҳадисдан асар ҳам туймайман. Аммо бугун айнан мана шу ҳадис туртки бўлиб, анчадан бери тўпланиб келаётган ғаму ғуссаларимни тўкиб ёйишни ният қилдим.\n04:15 / 04.03.2019 336\nБИСМИЛЛАҲИР РОҲМАНИР РОҲИМ Қуйида Ислом миллати олимлари бўлмиш Абу Ҳанифа Нуъмон ибн Собит АлКуфий, Абу Юсуф Яъкуб ибн Иброхим АлАнсорий ва Абу Абдуллоҳ давоми...\n03:02 / 08.11.2016 2406\nМаъсиятларни тарк қилиш воситалари Эй, тавба қилувчи, гуноҳларни тарк этишни истовчи Дуоларингни эшитувчи ва балоларингни аритувчи Зотга қўлларингни оч Шоядки, давоми...\n02:50 / 20.04.2017 2475\nКўп инсонлар таназзулга юз тутган таънадан сақланинглар\nБу дунёда ажойиботлар кўп, лекин кўз кўриши мумкин бўлган энг ажойиб ва ҳайратланарли нарса шуки, сен одамлар орасида ўзларини Аллоҳнинг қўл остида ҳаёт давоми...\n08:16 / 28.02.2017 3522


40 йиллик қудуқ ва замбилғалтак. Ўзбекистон аҳолисининг ичимлик суви муаммоси (видео)\nҚашқадарё вилояти маъмурий маркази Қарши шаҳридан юз километр узоқликдаги Яккабоғ тумани Жийда қишлоғи аҳолиси 40 йилдан буён сувсизликдан қийналиб келади.\nСовет давридан қолган ичимлик суви таъминоти тизимлари эскириб, яроқсиз аҳволга келган.\nЭллик йил олдин қазилган артезан қудуқ 40 минг аҳоли яшовчи Жийда қишлоғи учун ягона ичимлик суви манбаи бўлиб қолмоқда.\nЁшу қари ҳар куни замбилғалтакка ортилган идишларда шу қудуқдан сув ташийди.\nАртезан қудуқ атрофида 7 ёшдан 70 ёшгача, ҳатто ундан кексароқ одамларни ҳам учратиш мумкин.\nЯккабоғлиқ ўқитувчи Шоди Холиқов\nҚудуқдан сув олишга келганлардан бири 66 яшар рус тили ўқитувчиси Шоди Холиқов. Унинг Озодликка айтишича, маҳалланинг муаммолари кўп, аммо ичимлик суви энг оғриқли муаммо бўлиб қолмоқда.\n“40 йилдан буён шу қудуқдан сув ичамиз. Эрталаб бир соат, кечаси бир соат сув бўлади. Олган олади, олмаган эрталаб келиб олади. Бир йилдан буён “Обод маҳалла”га кирган қишлоғимиз, лекин ободончилик йўқ. Президентимиз сув масаласини кўтаряпти, лекин сув йўқ. Ҳалигача сувни бир ярим километрдан олиб келяпти халқ, болалар қўл аравада сув ташияпти, наҳотки шу масаланинг ечими йўқ?”, - дейди Шоди Холиқов.\n2020 йилда Яккабоғнинг Жийда қишлоғи “Обод қишлоқ” дастурига қўшилган, Қашқадарё вилояти ҳокимлигидагилар ичимлик суви таъминотини яхшилашни ваъда қилган эди.\nАммо жийдаликлар биронта иш амалга оширилмагани, эскича яшашда давом этаётганликларини айтишади.\nЎзбекистон бўйича сув тармоқларининг қарийб 40 фоизи авария ҳолатида бўлса, 20 фоизи мутлақо ишламайди.\nИчимлик суви тармоқларидан узилган аҳоли уни қиммат нархда сотиб олишга ёки ариқдан оқиб ўтувчи сувни истеъмол қилишга мажбур.\nCаёҳатчиларга тиббий кўмак халқаро ташкилоти Ўзбекистонда кўп жойларда сув тармоғида тозалаш фильтрлари ишламаслиги сабаб водопроводдан оқаётган сувни истеъмол қилиш ошқозон-ичак касаллигини келтириб чиқаришидан огоҳлантириб келади.\nЎзбекистон президенти Шавкат Мирзиёев иқтидорга келганидан буён қишлоқ аҳолиси турмуш тарзини тубдан ўзгартириш ҳақида гапириб келади.\n8 февраль кунги ҳукумат мажлисида Мирзиёев келгуси 5 йилда ичимлик суви таъминоти 90 фоизга етказилишини ваъда қилди.\nЎзбекистон раҳбарига кўра, сўнгги беш йил давомида аҳоли сув таъминотини яхшилаш бўйича 10 триллион сўм ёки олдинги йилларга нисбатан 5 баравар кўп маблағ ажратилган.\nБунинг натижасида 1,5 миллион аҳоли тоза ичимлик суви билан таъминланган.\nЎзбекистон раҳбари 2022 йилда сув таъминотини яхшилаш учун 2 триллион сўм бюджетдан ажратилиши, четдан 245 миллион доллар жалб этилишини айтди.\n2020 йилда Жаҳон банки Ўзбекистонда сув таъминоти тизимини ривожлантириш лойиҳаларини молиялаштириш учун 239 миллионлик кредит ажратган. Шунингдек, Европа тикланиш ва тараққиёт банки ҳамда Осиё тараққиёт банки ҳам сув таъминоти лойиҳаларини молиялаб келади.\nЎтган йили Сирдарё вилоятининг Боёвут, Ховос, Мирзаобод, Сардоба ва Оқолтинларида 126 минг аҳолини сув билан таъминлашга ажратилган Осиё тараққиёт банкининг 7 миллион долларлик кредити талон-торож қилингани аниқланган.\nУч йил аввал маҳаллий матбуот Гулистон, Жиззах ва Қарши шаҳарлари аҳолисини тоза ичимлик билан таъминлаш мақсадида Осиё тараққиёт банки томонидан ажратилган йирик миқдордаги маблағ талон-торож қилингани ҳақида ёзган.


Ўзбекистон 208 13.06.2019 15:53:56\nБугунги кунда Ўзбекистондаги ўрмонларнинг умумий майдони 11 миллион гектардан ортиқ, уларнинг 7 миллион гектари ўрмон билан қопланган ерлардир. Бу йил мана шундай масканлардан бири Сўқоқ ўрмон хўжалигида Тошкент давлат аграр университети талабалари илк марта “Summer Fields School” — ёзги мактаб амалиёт машғулотларини ўтади. Мазкур лойиҳа БМТнинг Озиқ-овқат ва қишлоқ хўжалиги ташкилоти (ФАО), Ўзбекистон Республикаси Ўрмон хўжалиги Давлат қўмитаси, АҚШ қишлоқ хўжалиги қўмитаси, Греэн Футуре нодавлат ташкилоти ҳамда АҚШнинг Ўзбекистондаги Элчихонаси билан ташкил қилинди.\nМашғулотларда Тошкент давлат аграр университети талабалари америкалик соҳа мутахассислари улар билан 10 кун давомида ўз билим ва тажрибаларини ўртоқлашдилар.\nБиз мазкур ёзги мактаб иштирокчиларига раҳбарлик қилаётган, Тошкент давлат аграр университетининг иқтидорли талабалар билан ишлаш бўлими бошлиғи, ўрмоншунос, доцент Шоҳиста Холова билан ўрмончилик соҳасидаги ютуқ ав муаммолари борасида суҳбат қурдик. Шоҳиста Холова:\nХуш келибсизлар, бизнинг “Summer field school” (ёзги дала мактаб)га. Кўриб турганингиздек, бу ёзги дала мактаби лойиҳаси бир қатор ташкилотлар ҳамкорлигида амалга оширилди. Асосий мақсад — талабаларни амалиёт билан боғлаш ҳамда талабаларнинг фақатгина аудиторияда қолиб кетишини олдини олишдан иборат. Шу вақтга қадар бу соҳага етарлича эътибор қаратилмаган эди. Маълумки, Ўзбекистоннинг 25 фоизга яқин ер ҳудуди Ўрмон хўжалигига фонд сифатида берилган. Лекин тан олиш керак, бу 25 фоиз ҳудуд тўла ўрмон билан қопланмаган. Бу ерларни келгусида ўрмонлаштириш — биз ёшларнинг иши. Талабаларни табиатга, эртанги касбига муҳаббат уйғотиш зарур. Чунки бу соҳага дастлаб ўқиб юрган пайтларимизда деярли кўпчилик талабаларда бу соҳада ишлашга қизиқиш бўлмасди. Бу ерларга келиб ишлашни хоҳлаган эмас. Худога шукр қиламан, фаҳрланаман. Шу соҳада магистратурани битирдим, докторантурани тамомладим, соҳам бўйича бу йил илмий ишимни ҳимоя қилдим.\nЎзбекистон иқлими жуда қулай — янги ўсимликларни олиб келиб кўпайтириш, талабаларни шу соҳага қизиқтириб бориш керак.\nМуаммоларга келадиган бўлсак, талабалардаги лоқайдликнинг олдини олиш фурсати етди. Табиатдаги муаммоларни ўзлари амалда кўриб, ўсимлик дунёсининг навлари, уларнинг хусусиятларини яхши ўзлаштирса, ўйлайманки, бу бизга катта ютуқ бўлади.\nМаълумки, Тошкент давлат аграр унверситети бу соҳадаги малакали мутахассисларни етказиб берувчи олийгоҳ ҳисобланади. Ҳозирги кунда бу соҳа мутахассисларига етарли даражада талаб борми ўзи? Бу соҳани эгаллаган мутахассис келажакда оиласини тебрата оладими? Бу соҳа мутахассисининг даромади қай даражада?\nТабиат шароитида ўрмондан 20 хилдан ортиқ маҳсулот олиш мумкин. Масалан асаларичилик, табобат учун турли фойдали гиёҳлар, бундан ташқари, шаҳар шароитида турли дарахт ва ўсимликлар, газонлар билан боғлиқ ишларни бажаришлари мумкин бўлади. Ёғочсозлик эса аслида ўрмончиликда катта аҳамиятга эга. Лекин бугунги кунда, афсуски, ўрмонларимиз кесиш учун яроқсиз ҳисобланади. Билмадим, бу балки ўрмонларимизни асрашга қаратилган ҳаракат бўлса керак. Ишонаманки бизда ҳам ўрмончилик ривожланади.\nОлдинлари бизда бу соҳалар анча ривожланган эди. Мана ҳозир сизлар ўрмончиликни, экотуризмни ривожлантириш борасида америкалик мутахассислар билан биргаликда иш олиб боряпсизлар. Ҳозирги кунда бизда бу соҳаларда малака етишмайдими ёки яхши кадрлар йўқми?\nЎрмончилик бўйича бизда етакчи мутахассислар бўлган. Сизга бир нарсани айтишим мумкинки, ўтган асрнинг 80-йилларида Ўзбекистонда инродукция бўйича биргина Тошкент шаҳридаги Ботаника боғи дунё бўйича кўплаб медалларга сазовор бўлган. Тан олиш керак, мустақилликнинг илк йилларида соҳада узилишлар бўлди. Мана сизга мисол. 2018-йилда ўрмончилик бўйича 2 та фан доктори, 6-7 та (Phd) докторлар етишиб чиқди, лекин бу ундан аввалги ўтган 17-йил давомида бўлмаган. Ҳозирги кунда бу соҳага қизиқиш ортиб бормоқда. 2016 йилда ўрмончилик бўйича Латвия давлатининг ёзги мактабида бўлиб қайтдим. Бу нарса кейинги йилларда ҳам кузатилди. 2018 йилда эса 10 нафар талабани юбордик. Ўрганган барча тажрибаларимиз асосида мана бу йил илк маротаба ўзимизда халқаро ёзги мактабни жорий қилдик.\nНима учун Ўзбекистондаги ўрмонларга одамлар келмайди?\nМасалан, Европада реклама қилинмаган маҳсулотни ҳеч ким сотиб олмайди. Президентимиз Ш.Мирзиёев бекорга айтмаяптилар экотуризмни ривожлантирайлик, деб. Савол туғилади, ўрмонда нима экотуризм қилиш мумкин? Кўпчилик айтади: нима Ўзбекистонда ўрмон борми? Дейди. Мана биз талабаларим билан биргаликда видеороликлар қилмоқчимиз. Шуни тарғиб қилмоқчимиз. Майли, оилалари билан келсин, ташриф буюрсин. Фақат лоқайдлик ва бепарволик билан келган жойини расво қилмаслигимиз керак. 20 йил давомида шу соҳада ўқидим, яқинда докторлик ишимни ёқладим. Бу соҳани ривожлантиришга ҳиссамни қўшиш ҳам фарз, ҳам қарз деб биламан. Шу гапни талабаларимга етказишдан чарчамайман.\n“Summer Fields School” — ёзги мактаби досенти


Видео: Судочье кўлидаги қамишзорда юз берган ёнғин - Daryo\n23:33, 28.07.2021 18029\nВидео: Судочье кўлидаги қамишзорда юз берган ёнғин\nҚорақалпоғистонда жойлашган Судочье кўлида 27 июль куни соат 15:00 ларда қамишзор ёнгани аниқланди.\n«Судочье-Акпетки» давлат буюртма қўриқхонаси ахборот хизматининг маълум қилишича, ҳолат Қорақалпоғистон Экология қўмитаси Қўнғирот туман инспекцияси ва қўриқхонанинг давлат инспекторлари томонидан жойига бориб ўрганилди.\n«Ёнғин содир бўлган ерда қамиш ўсади, ёнғин кўл ўртасида содир бўлгани сабабли боришнинг иложи бўлмаган. Дастлабки ўрганиш натижаларига кўра ёнғин ҳаво ҳарорати аномал даражада кескин кўтарилиб, жуда қаттиқ исиб кетиши сабабли келиб чиққанлиги тахмин қилинмоқда. Ушбу ҳолат юзасидан тегишли ҳужжатлар тайёрланмоқда», — дейилади хабарда.\n2019 йилнинг июлида ҳам Судочье кўлидаги қамишзорда ёнғин чиққанди. Экология қўмитаси бунга чақмоқ сабаб бўлган деб тахмин қилганди.\n«Ёнғин чақмоқдан чиққан, бошқа факт йўқ. Ахир ўзингиз ўйлаб кўринг, кўл ичида жуда катта радиусга эга қамишзор ёняпти, қандай омил сабабли олов чиқиши мумкин? У ёққа оёқ қўёлмайсиз, қайиқ билан боролмайсиз. Қамишзорга фақат вертолёт қўниши мумкин. Биров четдан туриб, камондан оловли ўқ отмагандир?! Хуллас, сабаб — чақмоқ. Қамиш учидаги момиқ пўпанаклар жуда тез ёнади, биласизлар, учқун чиққандан сўнг шамол таъсирида олов бирданига ёйилиб кетган», — деган эди Экология ва атроф-муҳитни муҳофаза қилиш давлат қўмитаси инспекция бошлиғи Ўлмас Собиров.\nУшбу ёнғиндан сўнг Судочье кўллар тизими Давлат экология қўмитаси тасарруфига берилганди. 2021 йилнинг февралида эса 280 507 гектар бўлган давлат табиатни муҳофаза қилиш муассасаси шаклидаги «Судочье-Акпетки» давлат буюртма қўриқхонаси ташкил этилди.\n07:07, 15.11.2021 128557\n07:08, 27.11.2021 84379\n19:49 Бугун 2178\n19:18 Бугун 3554\n19:13 Бугун 4268\n18:48 Бугун 3781\n20:20, 27.11.2021 83310\n21:36, 26.11.2021 69429\n15:32, 27.11.2021 66000


«GM Uzbekistan» Наврўз умумхалқ байрами муносабати билан «Malibu» ва «Tracker» автомобиллари харидига 3 фоизли чегирма эълон қилди.\n18 март куни Нурафшон шаҳрида Тошкент вилояти ҳокимлиги томонидан ўтказиладиган жорий йилги Наврўз шодиёналари бошланди.\nқилинди.Айни пайтда улкан қозон Наманганга олиб борилган.Ўтган йили Наврўз байрамида 5 тонналик сумалак тайёрланган эди. Унга 250 литр ўсимлик ...\nянги қад ростлаётган «Humo Arena» муз саройи Наврўз байрами арафасида фойдаланишга топширилади. Бу ҳақда «GoSport» хабар бермоқда. Маълумотларга кўра, мазкур арена битгач, Наврўз байрами ... ҳам бу ҳақида гапириб ўтган. «Давлатимиз раҳбари, насиб бўлса Наврўз байрами тадбирларини «Humo» аренасида ўтказамиз, дедилар», дея гапирган ...\nНаврўз байрами шукуҳи кезиб юрибди. Бу азалий қутлуғ айёмни муносиб даражада кутиб олинди. Зотан, инсониятнинг табиат билан ҳамоҳанг бўлиб яшашининг ... Бу борада Республика Маънавият ва маърифат маркази ҳам халқимизни Наврўз байрамини кўтаринки кайфиятда ўтказишлари учун юртимиз бўйлаб тарғибот ...\nтемир йўллари» акциядорлик жамияти томонидан Наврўз байрамини нишонлаш кунларида йўловчилар учун чегирмалар жорий этилди. Бу ҳақда компания ахборот хизмати хабар берди. Хабарда билдирилишича, ... мақсадида амалга оширилмоқда. Аввалроқ «Ўзбекистон ҳаво йўллари» Наврўз байрами муносабати билан ички йўналишларга 30 дан 50 фоизгача чегирма ...


Мингбулоқда қарздор фермер ўз жонига қасд...\n14.01.2020 21:42 0 3684\nМингбулоқлик фермер ўз жонига қасд қилди. Бу ҳақда «Xabar.uz»га Бош прокуратура матбуот хизмати маълум қилди.\nУнга кўра, тумандаги «А.ХХ.» фермер хўжалиги раҳбари Т.Х. (58 ёш) бошқа фермердан 15 минг АҚШ доллари миқдорида қарз бўлган. Қарзни қайтариш имконияти бўлмаганидан тушкунликка тушган Т.Х. ўзига тегишли «Иж-27 Е» русумли вертикал шаклдаги қўш оғизли ов милтиғи қўндоғини ўрик дарахтига, ствол учини эса ўзининг юрагига тираб, ўзига ўқ узади. Бунинг натижасида ҳодиса жойида вафот этади.


Илон Маск "Tesla"нинг Берлиндаги янги заводи қачон иш бошлашини маълум қилди - Халқ сўзи\n12:03 14 Октябр 2021 Дунё\nБу ҳақда компания раҳбари Илон Маскка таяниб "Reuters" ахборот агентлиги хабар бермоқда. Компания келгусида кунига 5 000 та, энг яхши ҳолатда эса 10 000 та автомобиль ишлаб чиқаришни мақсад қилган. 2022 йил охиригача мазкур завод ўз аккумулятор батареяларини тайёрлашни йўлга қўйилади.\nҲозир компания Германия Атроф-муҳит ва табиий ресурслар вазирлигидан ушбу заводда ишлаб чиқаришни бошлаш учун рухсат кутмоқда. Маск рухсат яқин ҳафталарда берилишига умид қилмоқда. Жамоатчиликнинг завод билан боғлиқ хавотирлари бўйича якуний маслаҳатлашув 14 октябрга режалаштирилган ва шундан сўнг вазирлик қарор қабул қилади.\nЗаводда электромобиллардан ташқари аккумулятор ишлаб чиқариш ҳам йўлга қўйилиши кутилмоқда. Маскнинг тушунтиришича, корхона нисбатан кам сув ишлатади ва батареяларни ишлаб чиқариш экологияга таъсир қилмайди.\n"Tesla" 50 ГВт/соат қувватли аккумуляторлар тайёрланадиган мазкур заводга 5,8 миллиард доллар сармоя киритмоқчи.\nМаскнинг айтишича, корхонага ишчиларни ёллаш муаммо бўлиши мумкин. Шу боис у фуқаролардан бутун Европа бўйича иш сўраб мурожаат қилишга чақирди.


Президентга январ воқеалари давомида зарар кўрган объектларни тиклаш бўйича кўрилаётган чора-тадбирлар ҳақида маълумот берилди. Вазирлик томонидан сўнгги 3 йилда фойдаланишга топширилган уй-жойлар кўздан кечирилиб, статистик маълумотлар аниқланди. Рақобатни ҳимоя қилиш ва ривожлантириш агентлиги билан биргаликда қурилиш бозорини монополиядан чиқариш ва унинг рақобатбардошлигини ошириш бўйича комплекс чора-тадбирлар ишлаб чиқилди.\nУй-жойсиз ва кам таъминланган аҳолини қўллаб-қувватлаш мақсадида янги давлат уй-жой дастури ҳам ишга туширилди. Бугунги кунга қадар мазкур дастур доирасида 2,5 мингта ариза қабул қилинган.\nВазирнинг сўзларига кўра, саноат соҳасида импорт ўрнини босишга қаратилган 700 та муҳим инвестиция лойиҳаси тайёрланган. Махсус иқтисодий зоналар фаолияти самарадорлигини оширишга қаратилган қарорлар қабул қилинди. Барча фойдали қазилма конлари текширилди.\nҲозирда 118 та лицензиянинг амал қилиши тўхтатилган. 57 та шартнома бекор қилинди. Йўл қўйилган камчиликларни бартараф этиш юзасидан ер қаъридан фойдаланувчиларга 73 та огоҳлантириш юборилди. Кон-металлургия корхоналари билан биргаликда ўрта ва юқори даражадаги қайта ишлаш маҳсулотлари ишлаб чиқаришни ривожлантириш бўйича комплекс чора-тадбирлар ишлаб чиқилди.\nШунингдек, вазирлик томонидан мамлакатнинг транзит салоҳиятини ошириш, божхона логистикаси соҳасида йирик халқаро компанияларни жалб этиш бўйича кенг кўламли ишлар амалга оширилди.\nҚайрбек Ўскенбаев республика аҳамиятига молик йўлларни модернизация қилиш, таъмирлаш ва қуриш масалаларига ҳам тўхталиб ўтди.\nПрезидент мамлакатда йўл қурилиши масаласи стратегик аҳамиятга эга эканини таъкидлаб, алоҳида назоратда бўлишини эслатди.\nҚасим-Жомарт Тоқаев ҳам қўшни давлатлар билан иқтисодий ҳамкорликни ривожлантириш зарурлигини таъкидлаб, вазирга бир қатор аниқ топшириқлар берди.


Фан ва тараққиёт ҳақида « Ўзбекистон Халқ Ҳаракати\nФан ва тараққиёт ҳақида\n27 May 2013 - 12:43\nУшбу мақолани менга Файсбокдаги дўстлардан бири “Фан – кофирларнинг куфрона амалидир”, деган сарлавҳа билан юборди. Мен бундай иддоанинг мутлақ тўғри эканлигига ҳам ишонмайман. Бутун соҳаларда ҳақ мавжуд бўлгани каби ботил ҳам мавжуддир. Бундай айрилиш аввало эътиқодда бошланади: Яъни, тавҳид ҳақ эътиқоддир, ширк эса ботил эътиқоддир. Аммо иккаласи ҳам эътиқоддир. Худди шундай илм ва фанда ҳам ҳақ ва ботил жиҳатлар бордир. Илоҳий ҳукм инсонларга еру осмон ва улар орасидаги нарса ҳақида тафаккур қилишни амр қилади. Тафаккур, яъни фикрлаш эса ақл фаолиятининг ва унинг асосий қисми бўлган илму фаннинг ўзагидир.Шундай экан,фан- кофирларнинг куфрона амалидир, дейиш мутлақ маънода тўғри баҳолаш эмас. Фаннинг математика, алгебра, геометрия, химия, физика бўлимларидан яхшилик йўлида ҳам, ёмонлик йўлида ҳам фойдаланиш мумкиндир…Яна бир масала муаллифнинг бу ерда ислом руҳонийларидан баҳс этишидир. Маълумки динимизда руҳонийлар деган алоҳида тоифа йўқ. Ушбу мақола бу ҳақиқатни назарга олиб ҳам мушоҳада қилинса яхши бўлади\nИнсоният тарихи илмий, иқтисодий ва маданий ҳаётда турфа ютуқларга эришган ўрта асрларда ислом олами маърифат маркази бўлгани, маданиятда етакчи ўринда бўлгани ҳеч кимга сир эмас. Аммо бугунги кунда ислом олами фан борасида жуда қолоқликда қолиб кетди.\nҲозирги замоннинг аксар мусулмон олимлари тарихда ”Исломнинг олтин асрлари” деб аталган даврларда яшаб ўтган мусулмонларнинг буюк илмий ихтиролари ва ютуқлари ҳақида кўтаринки руҳ билан ёзишади. Улар ўзларининг асарларида ўша даврнинг мусулмон олимлари тарафидан қилинган ихтиролар, ўша даврда ислом оламининг илм фанга қўшган улкан ҳиссаси ҳақида батафсил ҳикоя қилишади.\nИслом олами ҳозирги замон тараққиётидан том маънода бир чеккада қолган бугунги кунда, кўпчилик мусулмонлар ўзларининг нигоҳларини улкан зафарлар, буюк ихтироларга бой, таҳсинларга лойиқ ишларни амалга оширган мусулмонларнинг ўтмишига қаратдилар. Аммо буюк тарихимиз ҳақида ёзаётган бу кишилар ислом оламининг тараққиёти, ҳайратомуз муваққиятидан кейин дуч келган инқирозининг сабаблари ҳақида сўз очмайдилар. Менимча улар охирги асрларда биз ботиб қолган қолоқлик асоратидан ўзларининг “буюк ўтмиш”ларини пеш қилиш билан тасалли олаётганга ўхшайдилар.\n1991 йилда ўзининг “Ислом ва фан, диний таассуб ва оқиллик йўлида кураш” номли китобида нашр қилган фан ва исломнинг алоқалари ҳақидаги таҳқиқотларнинг муаллифи, Исломобод унивеситетининг профессори, покистонлик физик Парвиз Худбхои ўткизган сўровларнинг натижасига кўра, ер курраси аҳолисининг бешдан бири бўлишига қарамай, мусулмонларнинг жаҳон илм фанидаги ҳиссаси жуда оз, атиги 1% дан ҳам кам экан. Кичкинагина Исроилнинг ўзида ялпи мусулмон мамлакатларига қараганда 2 баробар кўп олимлар бор экан. Бу қанақаси? 8 асрдан 14 асргача, мусулмонларнинг 600 йил давомида илғор билимларга уйғун дунёқарашлари бугунга келиб жаҳолат исканжасида қолди?\nУшбу саволга жавоб излаб бир қанча мақолаларни титкилаб, ўзимча бир тадқиқот ўтказишга тўғри келди. Келинг, қизиқарли фактларга бой ўтмишимизга биргаликда бир назар ташлайлик.\nМенимча, ўтмишда ислом оламининг илм-фандаги равнақининг ҳозирда замондошларимиздан камдан-ками зикр қиладиган сабабларини зикр қилиш айни мақсадга мувофиқ деб ўйлайман.\nБиринчидан, мусулмонларнинг илм-фандаги ривожи асосан, уларнинг қадимги юнон мутафаккирларидан олган билимлари сабабли эди.Юнон маданиятнинг шарқда тарқалиши бошда Александр Македонскийнинг юришларидан бошланган ва юнонларнинг шарқда ўрнашишлари билан ёйилган эди. Кейинчалик 7-8 чи асрларда ислом лашкарларининг Форсдан тортиб, Шимолий Африкадан то Испаниягача бўлган ўлкаларни забт этганларида, уларнинг қўлларига Афлотун (Платон), Арасту (Аристотель), Писоғур (Пифагор), Димуқрит (Демокрит), Архимед ва бошқа олимларнинг кўплаб асарлари ўлжа сифатида тушган эди. Мусулмонлар кўплаб кутубхоналарни Ҳалифалик қошига ташиб келдилар. Қадимий қўлёзмалар кўплаб тўпланиб кетгани оқибат, уларни таржима қилиш марказларини ташкил этишга сабаб бўлди.\nИккинчидан, илм фаннинг гуркираб ривожланишига ҳалифаларнинг қўллаб қувватлашлари туртки бўлди. Мисол учун, Ҳалифа Маъмун тарафидан юнон илмларини жамлаш учун Бағдодда “Дорул- улум”номли улкан илмий марказ ташкил қилинган эди. Шу даврдан бошлаб у Ҳалифаликда илм-фанни ривожлантиришни ўз васийлигига олган эди. Ўрта асрлардаги ушбу илмий марказда араб тилига таржима қилинган дастлабки асарлар ичида александриялик астроном Клавдий Птоломейнинг (90-161) ҳозирда “Альмагест” дея машҳур асари бор эди. (“Буюк тартибот”ни англатувчи юнонча “Megiste syntaxis”нинг арабча номи “Ал-Мажисти”). “Ал-Мажисти” кейинги 500 йил давомида фазовий билимлар ривожининг асоси бўлиб келди.\nЯна бир мисол- Мовароуннаҳр хукмдори Улуғбек. Бу одамда муваффаққиятнинг зарур гаровлари мужассам эди; илмий мақсади ва унга эришишни аниқ билган иқтидорли олим ва қудратли давлат хукмдори. Амир Темурдан қолган мол-мулкни Улуғбек илм фаннинг ривожига йўллади. Унинг ташаббуси билан илму-тафаккур марказларига айланган мадрасалар қурила бошлади. Бухоро, Самарқанд ва Ғиждувонда мадрасалар қурилди. Ғиждувондаги мадраса пештоқидаги пайғамбаримиз Муҳаммад алайҳиссаломнинг “Илм излаш ҳар бир муслим ва муслимага фарз” деган ҳадисининг ёзуви ҳанузгача сақланиб келади. 1417-1420 йилларда Улуғбек Самарқандда мадраса қуриб, унга ислом оламининг кўплаб мунажжим ва математикларини даъват этди.\nЎрни келганда шуни таъкидлаб ўтиш керакки, илм-фаннинг ривожланишига туртки бўлган яна бир сабаб, мусулмонлар ўз ҳаёти давомида ибодатда бардавом бўлиш бурчлари ҳамдир. Зеро, фақат Ислом динигина ибодатларни адо этишда астрономия билимларидан бохабарликни тақозо этади. Чунки мусулмон қаерда бўлмасин, “қибла”га, яъни Маккага юзланиб намоз ўқиши лозимдир. Мусулмон олимларига Ер куррасининг юмалоқлиги Магелланнинг дунёни айлана сафаридан аввалроқ маълум эди; бу билим уларга мусулмоннинг ер юзининг қайси нуқтасида бўлмасин, “қибла”га юзланишда қўлландиган жадвални тузишлари учун керак эди. Айнан шунинг учун ҳам мусулмонларнинг астрономия фанига бўлган эътиборлари юқорироқ бўлган.\nТарихдан маълумки, 12-14 асрларда ислом маданияти бутун дунёда энг илғор ўринда бўлган, ислом олами инсоният тараққиётида етакчи мавқеъни тутган. Ўша даврлар инсониятнинг илмий, иқтисодий ва маданий жиҳатдан улкан ютуқларга эришган даври эди. Кейинчалик аҳвол ўзгара бошлади, афсуски мусулмон маданиятининг фойдасига эмас; ислом оламида 20 чи асрга бориб уни жаҳолат ботқоғига ботирган қолоқлиқ бошланди. Ақл-идрок ва тараққиётнинг ўрнига сафсата ва қолоқлик алмашди, диний таассубва жаҳолат ўзини ҳар томонлама намоён қила бошлади. Бахтга қарши, асрларча Европада ҳукмрон бўлган “Зулмат даври” ислом оламига кўчиб ўтди. Ислом олами ўзининг азалий рақиби бўлган насрониятга нисбатан нотавонроқ, ожиз ва жоҳилроқ бўлиб қолди. 19-20чи асрларга келиб Европа нафақат илмий жиҳатдан, балки иқтисодий ва ҳарбий жиҳатдан ҳам устун эди. Бу мусулмонлар учун фожеага айланди. 19чи аср охирлари , 20чи асрга келиб Туркия ва Ҳижоздан (Макка ва Мадина) ташқари бутун ислом ўлкалари Англия, Франция (Африка шимоли ва Шом) ва Россия (Кавказ ва Ўрта Осиё) мустамлакасига айландилар.\n“Ким айбдор?” – аҳвол оғирлашганда пайдо бўладиган оддий инсоний муносабат. Бу саволга мусулмон мамлакатларида кўпчилик жавоб излаган ва турфа жавоблар топган.\nОдатда инсон ўз кулфатларининг сабабини ўзидан излагандан кўра ўзгани айблагани осонроқдир. Узоқ муддатлардан бери мўғулларни айбдор қилиш осон эди; 13 асрдаги мўғулларнинг хуружи мусулмон маданиятининг инқирозининг, заифлашишининг ва заволининг сабаби деб саналарди. Лекин бу далилнинг иккита заиф жойи бор. Биринчиси; мусулмон ҳалқлари, айниқса Эронда, буюк маданий ютуқларининг аксарига мўғуллар истилосидан олдин эмас, балки сўнгра эришган эдилар. Мовароуннаҳр салтанати ҳам тарих майдонида мўғуллар хуружидан сўнгра юзага келганди. Иккинчиси (буни тан олиш ҳам қийин, аммо инкор этиб ҳам бўлмайди); мўғуллар заволга юз тутган салтанатни енгган эдилар. Дарҳақиқат, ўтмишда нечоғлиқ қудратли бўлган Ҳалифалик салтанатининг Шарқий Осиё даштларидан келган кўчманчилар ўрдасига мағлуб бўлишини бошқача тушуниш қийин.\nСалбчилар ҳақида ҳам, испан лашкарлари ҳақида ҳам(Кордовани қайта забт этилиши) шундай дейиш мумкин. Таъкидлаб ўтиш зарурки, ўзининг ривожланган маданиятига эга бўлмаган, йўлида учраганнинг ғоратини берган ёввойи мўғуллардан фарқли ўлароқ, салбчилар ва испан лашкарлари ўзларининг забтларида мусулмонларнинг илмий марказларини барбод этишмаган. Европаликлар салб юришларидан кейингина ниҳоят, ювина бошлаганлар, ҳаммом, совун ва ойнани таниганлар.\nФранцуз ва инглизларнинг араб юртларида ҳукмдорлиги даврида (19-20 асрлар) Европа тимсолида яна битта айбдор топила қолди. Аммо инглиз-француз истилоси нисбатан қисқа бўлган ва ярим аср олдин барҳам топган эди. Иккинчи Жаҳон Урушидан сўнгра ёвузлик роли Европадан Америкага ўтди. Айбни Америкага тўнкаш анча қулай келди, бироқ Британия ва Франциянинг мисолидагидай, анча заиф чиқди. Мўғулларнинг зафари каби, араб юртларининг инглиз-француз истилоси ва Американинг таъсири остида қолиши ҳам, мусулмон мамлакатларининг ички заифликларига сабаб эмас, балки ички заифликларининг натижасидан эди (балки ички заифликлари сабабли эди). Айтганча, қачонлардир Британия хукми остида бўлган бу давлатларнинг баъзилари бугунги кунда ривожланишда улкан сакрашлар қилди. Бунинг яққол далиллари-Малайзия, БАА, Қатар.\nНазаримда, юқоридаги “баҳона”лар ҳеч қондай танқидга дош беролмаса керак. Шубҳасиз, мўғуллар босқини, салб юришлари ва ғарб мустамлакачилиги жуда катта зиён келтирган, лекин бари ўз замонасида. Салб юришлари тугаганига ва мўғуллар босқинидан саккиз аср ўтди, мустамлакачилик даври эса ярим аср олдин тугади. Мисол учун, Ҳиндистон 300 йил Британия ҳукмронлиги остида қолди, ҳозирги замонда эса, фанда программа таъминоти соҳасида иккинчи ўринда туради. Япониянинг мустамлака ҳукмронлиги остидан яқиндагина қутулиб чиққан Жанубий Корея ҳозирда юқори технологиялар соҳасида етакчи ўринни эгаллаган. Ички ялпи маҳсулот ҳажми бўйича дунёда иккинчи саналаётган Хитой давлати юз йил олдин ғарб мустамлакаси зулми ва япон ҳарбий асорати остида эди. Мустамлакалик насибасини тотган Сингапур, Тайвань, Гонконг ҳам ҳозирда юқори ривожланган мамлакатлардир. Қиёс учун, маориф борасида Сингапур баъзи бир Европа давлатларидан олдинда. Ажаб факт; урушдан сўнгги йилларда Миср ва Япония ривожланиш даражасида тенг бўлган, бугун Миср қай даражада, гапиришга ҳам арзимайди.\nАйбни осонликча бировга тўнкаб қўйиш мусулмонлар жамиятининг ўзининг асосларини заифлаштиради. Мусулмонлар жамиятининг асосларидан бири диндир, яъни Исломдир. Исломни айблаш нотўғри. Ватиканнинг амри билан олимларни оловда ёққан, ҳурфикрлиларни таъқиб этган ва мазҳаблараро қирғинлар қилган Европадан фарқли ўлароқ, ислом олами маданият ва тараққиёт марказига айланган эди. Мусулмонлар исломнинг айнан илк даврлариданоқ юнонлардан мерос қолган билимларнинг ривожини давом эттирдилар, ҳўжаликнинг янги соҳаларини туздилар, фабрикалар қурдилар. Тижорат эса мисли кўрилмаган даражада ривож топди. Ислом жамиятининг маълум даражада ҳурфикрлилик ва сўз эркинлигига эришиши ислом диёрларига қувғин яҳудийларни ва ҳурфикр насронийларни жалб қилди.\nАйни замонда айбни бировга тўнкаб қўйиш давом этмоқда (мўғуллар, мустамлакачилар, яҳудийлар, Америка…) ва ҳали бери бунинг адоғи кўринмайди. Бу гаплар Яқин Шарқнинг катта қисмини бошқараётган нўноқ ва мустабид ҳукуматлар учун ўзлари бартараф этолмаган қолоқликларнинг сабабларини тушунтириш учун тайёргина баҳона холос. Мусулмон оммаси учун эса бу қандайдир бир тасалли бўлиб ҳизмат қилади. Бирор бир арабдан, “нега сизларда илм фан ривожланмаяпти” деб сўрасангиз, у дарҳол сизга “буюк фитнанинг” мавжудлигини рўкач қилади. Эмишки, бунга Ғарб тўсқинчилик қиляпти. Бироқ бундай изоҳ мантиқсиздир; Ғарб тўсқинчилик қилади дейилаётган Малайзиянинг мисоли ўзигина бу далилнинг асоссизлигини исботлайди. .\nАслида иш қандай бўлган эди? Кўриниб турибдики, бу саволга жавоб – осонгина бировни айбдор қилиб қўйиш бўлиб қолган, кўпчилик тарихчию олимлар ҳам бу иллатдан холи эмаслар.\nЎзимнинг изланишларимда англашимча, айбдорни излаш ва муҳокама қилиш билан машғул кўплаб ақллар битта тарихий воқеъликни назардан четда қолдирмоқдалар. 11 аср охирида замонанинг етук мутафаккирларининг илғор дунёқарашларига қарама-қарши ўлароқ билим, фандан воз кечишни тарғиб қиладиган ва ҳур илмий тафаккурга қарши чиқадиган руҳонийларнинг нуфузи ошиб борди. Ушбу йўналишнинг йирик вакилларидан бири Муҳаммад Ғаззолий(1058-1112) эди. Ислом оламида илм-фаннинг инқирозининг сабабларини ўрганишда унинг фаолияти ва асарларини зикр этмаслик мумкин эмас. Изланувчиларнинг Имом Ғаззолийга қарашлари хилма-хил, уларни шартли равишда икки гуруҳга бўлиш мумкин. Биринчи гуруҳ Имом Ғаззолийни фалсафанинг, моддийликнинг, фан ва тараққиётнинг ашаддий душмани деб биладилар. Бундай фикрдаги файласуф ва шарқшунослар Имом Ғаззолийнинг “Файласуфларга раддия” китобига жавобан “Раддияга раддия”ни ёзиб, унда Имом Ғаззолийни қаттиқ танқид қилган Ибн Рушд таъсиридаги гуруҳдир.\nИккинчи гуруҳ Имом Ғаззолийни буюк ислом илоҳиётчиси, ислом дини усулчилигининг ҳимоячиси деб биладилар. Бу гуруҳга, исломнинг асосларига раҳна солувчи эътиқоддан ҳимоя қилиш ва динни сафсата илоҳиётдан (илми калом) тозалаш учун ёзган, ҳаётидаги асосий бўлган “Иҳё улумид-дин” асарини кўрсатиб, Имом Ғаззолийни ислом ҳимоячиси сифатида танитувчи дин уламолари киради.\nЗикр қилиб ўтганимиздай, ўша давргача қадимги юнон олимларининг кўпгина асарлари араб тилига таржима қилинган эди. Илмий тафаккурнинг ривожланиши, хусусан қадимги юнон фалсафаси ва мантиқи таъсири остида, ҳукмрон синфларнинг ғоявий вакиллари – мусулмон мутакаллимларини ақл-идрок, ҳурфикрлик ва юксалишга қарши курашда ақл ва мантиқдан фойдаланишга мажбур қилиб қўйди. Хуллас, душманнинг қуролини ўзига қарши ишлатиш демак.\nИбн Сино ва Имом Ғаззолийларнинг замонида мусулмон Шарқида файласуфларнинг ва илоҳиётчиларнинг ғоявий қарама-қаршиликлари ўзининг чўққисига чиқди; Имом Ғаззолий ўзининг “Файласуфларга раддия” китобида фалсафанинг динга хавф соладиган масалаларини ажратди. Унинг диний ақидаларни нақадар қизиққонлик билан ҳимоя қилиши, унинг сабабият қонуниятига бўлган муносабатларидан маълум. Бу ерда у фалсафанинг мантиқан рад этиб бўлмайдиган масалаларидан бирида рақибларини енгмоқчи бўлади. Имом Ғаззолий, табиатда сабабият ва ундан келиб чиқадиган ривожланиш қонуниятига қарши чиқиш керак, чунки бу масалага моддий ёндашиш , яратилиш қонунларида фавқулодда кучларнинг иштирокини инкор этади деб ҳисоблайди. Имом Ғаззолий сабабият қонунияти яратилишда ҳар қандай фавқулодда иштирокни инкор этишини аниқ тушунди. Агар иккита нарсадан бири иккинчисининг пайдо бўлишига сабаб бўлса, худонинг роли қаерда қолади? Имом Ғаззолийнинг фикрича, масалага моддий – илмий ёндашиш худони сабаб ўлароқ инкор қилишга олиб келади. Шунинг учун Имом Ғаззолий ўзининг фикр юритишларида кескинликка борган, ҳаттоки олов билан тўқнашганда пиликнинг ёнишининг сабабини ҳам инкор этган. У, файласуфларнинг ёнишнинг сабабини тушунтириб берадиган ишончли асослари йўқ; “Уларнинг олов билан тўқнашганда, ёнишни кузатишдан бошқа келтирадиган бир далиллари йўқ” дерди.\nҒаззолийга кўра, барча табиий жараёнлар илоҳий иродада кўзда тутилган, шу илоҳий ирода ҳоҳлаган лаҳзасида бузиб ташлашга қодир бўлган бир тартибга бўйсунади. Материяга нисбатан ҳар қандай ташқи қонун – қоида ва заруратлар мавжудлиги ҳақидаги барча гоялар бекордир.\nАқл-идрокка қарши курашда Имом Ғаззолий диний ақидани мантиқ ва фалсафа илми ёрдамида илмий асослаб беришга тиришди. Имом Ғаззолий фалсафани мусулмон диний таълими тизимига киргизиб, илоҳиётга хизматкор қилиб кўйди.\nШундай қилиб, ақл-идрок билан ақидапарастликнинг ўртасида кечган шиддатли кураш ақидапарастликнинг фойдасига ҳал бўлди. Натижа ҳам узоқ куттириб қўймади. Руҳонийлар ҳурфикрлиликни, мантиқ ва натижа-сабабнинг алоқаларини излашни тақиқлаб қўйдилар, ваҳоланки буларсиз фаннинг тараққиётини тасаввур қилиб бўлмас эди. Ўқув дастурларидан илоҳиётдан бошқа барчаси чиқариб ташланди. Илм-фаннинг ўрнини диний таассуб эгаллаган мадрасалардан энди физик, математик, астроном, химик ва биологлар етишиб чиқмай қўйди. Ислом диёрларида илм фанга қаттиқ зарба берилган эди, натижада илм-тафаккур билан шуғулланиш тезда йўққа чиқди.\nЎз вақтида Малайзиянинг собиқ бош вазири Муҳозир Муҳаммад айтган эди; “Илм, – шариат дарсларини ўрганиш чегарасидан ташқарига чиқмаслиги керак дегувчи ўзлари талқин қилган исломни ёя бошлаган руҳонийларнинг юзага келиши билан ислом диёрларида илм-фан заволга юз тутди.”\nИслом диёрларида илм фаннинг заволининг сабабларидан бири, унинг ҳалифалар тарафидан қўллаб қувватланишининг тўхтатилиши дейиш мумкин. Ислом диёрларида илм фаннинг ривожланиши ҳалифалар ва султонларнинг қўллаб қувватлашига боғлиқ эди. Олимларнинг ҳомийлари султонлар бўлиб, айнан ўшалар илмий марказлар қурилишига маблағлар ажратардилар, машҳур илм дарғаларини жалб этардилар. Ҳалифалик илм фан ўчоғига айланишига катта куч сарф қилган олдинги ҳалифалардан фарқли ўлароқ, кейинги ҳалифалар маишатпарастлик, кайфу сафога берилиб кетдилар. Энди уларнинг саройларида мутафаккирлар, олимлар, шоирлар ва тарихчиларга жой йўқ, уларнинг саройлари қимматбаҳо безакларга, олтин ва қимматли кийим кечакларга тўлиб тошган. Аммо бу “ширин ҳаёт”нинг тўлови қимматга тушди. Мўғулларнинг босқинига Аббосийларнинг ҳалифаси қарши тура олмади. Душманга енгилиб, ўзи ҳам уларга асир тушди. Ҳибсдаги ҳалифа емоқ сўради. Шунда унинг олдига олтин ва қимматбаҳо тошлар тўла товоқни келтириб қўйишди. Бунга қараб ҳалифа, “буни қандай еб бўлади?” деганда, мўғулларнинг бошлиғи Хулагу, “Агар сен шуларнинг ҳаммасини аскарларга сарфлаганингда эди, бизга асир тушмаган бўлардинг.” деган эди.\nБизнинг замондошлар ҳам ушбу ҳалифадан ўтар жойи йўқ. Ҳозирги ҳокимлар фаннинг ривожланишига ёрдам беришнинг ўрнига маблағларни ноўрин жойларга сарфлайдилар. Бунга мисол яқиндаги янгиликлардан бири. “Ўтган йили жаҳон оммаси Ле Буржедаги авиасалондан тарқалган хабардан ҳаяжонга тушган эди. Ўзини ошкор этмаган бир харидор ўзига учар сарой ясаш учун Airbus A380га буюртма берган. Ўшанда “Бизнес-Стиль” журнали, афсуски бу бахтли харидорнинг исми номаълумлигича қолади деб ташвишга тушган эди. Қанчалар янглишган эканмиз! Араблар ўзларининг зарбулмасал бўлгулик сарф харажатларидан фахрланадилар ва буларни ҳеч сир тутмайдилар. A380нинг сирли харидори шаҳзода Ал-Валид ибн Талал ибн Абдул Азиз ас-Сауд бўлиб чиқди. Олтин суви юритилган “ Airbusга”га шаҳзода икки йилларда етишиши мумкин. Бироқ ҳозирданоқ бу улкан учқичга киритиладиган ўзгартиришлар ҳақида илк тафсилотлар маълум бўлмоқда. Булардан энг қизиқарлиси шаҳзоданинг учқичини кўрганнинг кўзига ташланадигани! Ҳаво очиқ пайтда ерда турубоқ бошингиз узра Ал-Валид ибн Талал ибн Абдул Азиз ас-Сауд учиб ўтаётганини англаб оласиз. Учқич офтоб нурларидан ярқираб туради – шаҳзода ўзининг аэробусини ҳақиқатдан ҳам олтин билан қоплатиб чиқмоқчи. Учқичнинг танасини тилла билан қоплаб чиқиш бу араб ҳашамат шайдосига $ 58 миллионга тушар экан. А380 нинг ўзига эса шаҳзода 300 миллион доллар тўлаган. Мутахассисларнинг фикрича, киритиладиган ўзгартиришларга яна шунча маблағ кетади.”\nИслом оламининг тарихини варақлаб шундай хулоса қилиш мумкинки, илм фан ҳокимиятда анча илғор одамлар бўлганда ривожланган. Уларнинг даврида фан юксалишда эди. Улар ҳалифаликни “илмий тафаккур ва юксак маданият” марказига айлантирган эдилар. Уларнинг бошқарув даври тарихда “Исломнинг Олтин Даври” сифатида ёдда қолади. Давлат бошида зиёли одам бўлганда, ислом маданияти гуллаб яшнаган. Мовароуннаҳрни Улуғбек бошқарган даврда, айниқса пойтахт, маданий юксалишда авжга чиқди, буни 9 аср, “олтин аср” билан тенглаштириш мумкин эди. Улуғбек Самарқандни Ўрта Асрлардаги илм фан марказларидан бирига айлантирди. 15 асрнинг биринчи ярмида бу ерда Ғиёсиддин Жамшид Коший, Қозизода Румий, Али Қушчи каби мунажжим ва риёзиётчилардан иборат бутун бир илмий мактаб юзага келди. Бу даврда Самарқандда, Марказий Осиё тарихи ҳақида ажойиб асар ёзган тарихчи Хофиз Обрў, машҳур табиб Мавлоно Нафис, шоирлардан Сирожиддин Самарқандий, Саккокий, Лутфий, Бадахшийлар яшаган эдилар.\nУлуғбекнинг вафоти билан Мовароуннаҳрда ҳам илм фан заволга юз тутди; Самарқанд ўзининг аввалги шуҳратини йўқотди, буюк олим ҳам фанога юз тутди. Энди бу ерда олимлар туғилмай қўйди ва буюк кашфиётлар ҳам қилинмас бўлди. Шундай қилиб қачонлардир шуҳрати бутун дунёга ёйилган Самарқанд жаҳон маданиятининг ривожланиш маркази бўлганлиги қўлдан кетди.\nРуҳонийлар сиёсий нуфузга эришиши билан олимларнинг бошлари танларидан жудо бўла бошлади. Улуғбекнинг ўлими бунга яққол далил – айнан уламолар уни сеҳр жодуда айблаб калласини олган эдилар. Улуғбекнинг тириклигидаёқ у ўтказган маданий ва давлат ислоҳотлари мусулмон руҳонийлари томонидан ашаддий тўсқинчиликларга учраган эди, унинг фожеавий ўлимидан сўнгра эса руҳонийларнинг таассуби авжига минди.\nУлуғбекнинг ўлимидан сўнгра таълим соҳасига чуқур ўзгаришлар киритилди. Болаларни эски мактабларда ўқитиш 6 ёшдан бошланарди. Улар араб алифбосини ўрганишарди, сўнгра ҳафтиякни ҳижжалаб ўқий бошлашарди. Болалар ўзларига тушунарсиз бўлган арабча матнни тушунмай, уни ёдлашарди, лекин воқеан бесаводлигича қолишаверарди. Ўзига тўқроқ одамларнинг болалари мактабдан мадрасаларга ўтишарди. У ерда асосан араб тили грамматикаси, ақида ва фиқҳ илми ўқитиларди. Мадрасаларнинг талабалари пастки, ўрта ва юқори бўлимларга бўлинган бўлиб, ҳар бир бўлимда ўқиш муддати 8 йил давом этарди. Камбағалроқ оилалардан чиққан талабалар очлик, муҳтожлик исканжасида эдилар. Восифий ўзининг хотираларида очликдан ўлган икки талаба ҳақида ёзган. Талабалар орасида баъзи бир манфур муллаларга қарши чиқишлар ҳам бўлиб турар эди. Муҳаммад Толиб Бухоро мадрасалари талабаларининг шундай чиқишларини васф қилган.17 18 асрларда маданият ва илм фан мусулмон руҳонийлари, айниқса сўфийлик тариқатлари таъсири остида бўлган. Бу даврда энди биз йирик олимларни учратмаймиз. Ўрта Осиё халқлари оз мунчамас ҳиссаларини қўшиб ривожлантирган аниқ фанлар, табиий фанлар йўқотилган эди. Бухоро мусулмон руҳонийларининг таянчига айланган эди.\nИлму ирфонга қарши курашда ғолиб чиққан диний таассуб замонамиз руҳонийларининг орасида ҳам ҳукмрон. Ислом оламидаги илм фаннинг ҳозирги аҳволига назар солсангиз, юқорида айтиб ўтилганлар бугунги кунда ҳам давом этаётганини пайқамай иложи йўқ. Руҳонийларнинг ва омманинг мутаассиб қисмининг илм фанга бўлган муносабати ўша ўша; ақли норасоларча илму ирфонни рад этиш . Улар замонавий технологиялардан фойдаланишни истайдилар, аммо охиратда фойдаси йўқ деб илм фан билан шуғулланишдан жирканадилар. Кўпинча уларнинг оғзидан “Алҳамдулилло, биз учун кашфиётлар қилиб беришяпти, биз эса вақтимизни ибодатга сарфлаяпмиз” деган гапларни эшитиш мумкин. Улар, Қуръоннинг оятлари ва пайғамбаримиз Муҳаммад алайҳиссаломнинг ҳадислари илм деганда фақат шариат илмларини назарда тутади деган ғояни илгари сурадилар. Мутаассиблар назарида илм фан “ғарбники” бўлганлиги, илм фанда Ғарбга эргашиш зарурлигини рад этиш учун унга қарши чиқишади. Уларнинг фикрича, бу йўл анъанавий диний қадриятларнинг емирилишига ва моддапарастликнинг ёйилишига олиб келади.


Москвада кинорежиссёр Владимир Меньшов коронавирусдан вафот этди\nВладимир Меньшов рафиқаси - актриса Вера Алентова билан\nРоссия пойтахтида коронавирусга чалингани ортидан кинорежиссёр ва актёр, РСФСР халқ артисти Владимир Меньшов 81 ёшида вафот этди. Бу ҳақда Мосфильм маълумот тарқатди.\nИюнь ойи охирида Меньшов COVID-19 юқтириб олгани, хасталик енгил кечаётгани ҳақида хабар қилинганди.\nВладимир Меньшов ўзбек томошабинига “Муҳаббат ва кабутарлар”, “Москва кўзёшларга ишонмайди” ва бошқа кинокартиналар орқали яхши таниш бўлган. 120 дан ортиқ фильмда роль ўйнаган актёр 1991 йили ўзбек режиссёри Зулфиқор Мусоқовнинг “Абдуллажон” фильмида ҳам суратга тушган эди.\nВладимир Меньшов 2003 йилда “Единая партияси”га аъзо бўлган, 2018 йилги президент сайловида Владимир Путиннинг ишончли вакили бўлган. 2021 йили у “Справедливая Россия – За правду” партияси рўйхати бўйича Давлат думасига сайловда иштирок этмоқчи эди.


Тошкент йиғини ғалаба билан якунланди | "NAVBAHOR" FUTBOL JAMOASINING RASMIY WEB SAHIFASI\nТошкент йиғини ғалаба билан якунланди\nБугун жамоамиз пойтахтдаги йиғин доирасида Жиззахнинг "Сўғдиёна" клубига қарши назорат учрашуви ўтказди. Учрашув жамоамиз устунлигида ўтди. Биринчи бўлимда Дилшод Жабборовнинг ошириб берган тўпини Мамазулумов дарвозага жойлаб қўйди, 1:0. Танаффусгача ушбу ҳисоб ўзгармади. Иккинчи бўлимда мураббийлар таркибда ўзгаришларни амалга оширишгач футболчиларимизда гол уришга бир қатор қулай имкониятлар бўлди, лекин 1:0 ҳисоби ўйин охиригача сақланиб қолди. Жамоамиз учрашувни қуйидаги таркибда ўтказди: Меленчук, Акбаров, Рижко, Саматов, Бердимуродов, Жабборов, Аҳмедов, Шихов, Мамадалиев, Маҳмудов, Мамазулумов. Захирадан майдонга тушганлар: Хўжаев, Бақоев, Алумона, Георгиев, Ҳасанов, Расулов, Валижонов.\nШу билан "Навбаҳор"нинг пойтахтдаги йиғини якунига етди. Энди 4 март куни жамоа Наманганда тўпланади. 14 мартга қадар яна бир ўртоқлик учрашуви ўтказиш режага киритилган. Ҳозирча рақиб номи маълум эмас. Ушбу масалага ойдинлик киритилса, сайтимиз орқали хабар берамиз.


Мамлакатимизда муқаддас динимизни, уламоларимизнинг бой меросини ўрганиш, тарихий обидаларни асраб-авайлашга алоҳида эътибор қаратилмоқда. Самарқандда Имом Бухорий халқаро илмий-тадқиқот маркази ташкил этилмоқда, Шеробод туманидаги Абу Исо Муҳаммад Термизий, Қарши туманидаги Абу Муин Насафий зиёратгоҳлари ҳамда бошқа қадамжоларда қурилиш-таъмирлаш ишлари -бажарилмоқда.\nЛойиҳага кўра, ушбу марказда академия, кутубхона, архив ҳамда қўлёзмалар фонди ташкил этилиб, уларни бугунги Ўзбекистон заминидан етишиб чиққан буюк мутафаккирлар ва уламолар томонидан асос солинган илмий ҳамда диний мактабларга доир юртимизда ва чет элларда сақланаётган қадимий қўлёзма ҳамда тошбосма китоблар, тарихий далил ва ҳужжатлар, археологик топилмалар, осориатиқалар, шу йўналишдаги замонавий илмий тадқиқот ишлари, видео ҳамда фотоҳужжатлар билан бойитиш, 300 ўринли конференция зали барпо этиш кўзда тутилган.\nБиз аждодларимиз билан доимо фахрланиб келганмиз, деди давлатимиз раҳбари. Шундай экан, ўзимиз ҳам уларга муносиб бўлишимиз керак. Ташкил этилаётган марказда ҳам бунинг учун барча шароитни яратиш, етук олимларни жалб қилиш лозим. Мазкур соҳага оид адабиётларни жамлаш, чет элларда бўлса, юртимизга олиб келиш чораларини кўриш зарур. Бундан ташқари, мамлакатимиздаги диний йўналишдаги тўққизта ўрта махсус ва иккита олий таълим муассасаси ҳам марказ ихтиёрига ўтказилади. Бу ерда сабоқ берадиган ўқитувчилар билими ҳамда савиясига алоҳида эътибор қаратиш даркор.\nБу марказ бизнинг ислом дини тарғиботидаги юзимиз бўлади. Шундай экан, унинг -ташқи кўриниши, бу ерда ишлатиладиган қурилиш материалларига ҳам эътибор қаратиш лозим. Одатдаги, кўзимиз ўрганиб қолган лойиҳалардан воз кечиб, янги шакл ва дизайн топишимиз керак, деди давлатимиз раҳбари.\nПрезидентимиз давлат ва жамоат ташкилотлари, Ўзбекистон мусулмонлари идораси раҳбарияти, имом-хатиблар, маҳалла фаоллари билан суҳбатлашди.\nМазкур рукндаги бошқа мақолалар: « Таълим тизимидаги янгиланишлар: Барча саъй-ҳаракатлар фарзандларимиз бахту саодати учун\tИлм-фан ривожи — тараққиётнинг муҳим омили »


Сардоба сув омбори қурилиши биз билан келишилмаган – Қозоғистон Ўзбекистонга нота йўллади | Qalampir.uz\nСардоба сув омбори қурилиши биз билан келишилмаган – Қозоғистон Ўзбекистонга нота йўллади\nОлам\t05 Май 12:09 19944\nҚозоғистон Ўзбекистонга Сардоба сув омборининг ёрилиши юзасидан барча маълумотни тақдим этишини сўраб, нота йўллади. Сув тошқини натижасида Қозоғистоннинг Туркистон вилоятида 10 та аҳоли пункти сув остида қолган. Бу ҳақда "Tengrinews.kz" хабар берди.\nТаъкидланишича, Ўзбекистон ва Қозоғистон ҳам аъзо бўлган халқаро келишув нормаларига кўра, трансчегаравий сувларда гидротехник иншоот қураётган томон иккинчи томонни огоҳлантириши ва у билан келишиши керак. Сардоба сув омбори эса Ўзбекистон томонидан Қозоғистон билан келишилмаган ҳолда қурилган.\n“Кўрсатилган сув омбори қурилиши биз билан келишилмаган. Биз буни бир неча бор Ўзбекистон томонига билдирганмиз, аммо биз бу ҳақда фақат кичик маълумотларни олдик. Бугун биз нота тайёрладик, у Ташқи ишлар вазирлиги орқали юборилади, унда бизнинг трансчегаравий сувларимизда Сирдарё дарёси ҳавзасида қурилган барча объектларнинг тўлиқ рўйхатини тақдим этиш сўралган”, деди Қозоғистоннинг Экология, геология ва табиий ресурслар бўйича вазири ўринбосари Сергей Громов.\nДамба ёрилиш натижасида 276 минг квадрат километр майдон сув остида қолган. Шунинг 76 квадрат километри Қозоғистон ҳудудига тўғри келган.\nГромовнинг маълумотига кўра, 1 май куни унга Ўзбекистон Сув хўжалиги вазирининг ўринбосари қўнғироқ қилган. У дамба ёрилгани ва сув Қозоғистон ҳудудига ўтмаслигини айтган.\n“Шунга қарамай, биз фавқулодда эвакуация ишларини ташкил қилдик ва ҳақ бўлиб чиқдик. Яхшиямки, қурбонларнинг олдини олишга, одамларни ва кўп сонли чорва молларини қутқаришга муваффақ бўлдик”, деди вазир.\nАввалроқ, Қозоғистоннинг Туркистон вилояти ҳокими Умрзоқ Шукеев ва Қозоғистон сув хўжалиги соҳасининг мутахассислари Махтарал туманида юз берган сув тошқини масаласи бўйича музокара ўтказиш учун Ўзбекистоннинг Сирдарё вилоятига келаётгани хабар қилинганди.\nЎзбекистон-Қозоғистон Сардоба сув омбори\n25 Май 16:12 42752\n26 Май 14:40 39529\n25 Май 23:18 37959\n26 Май 09:01 27342\n27 Май 20:39 25338


«Afrosiyob»: Олислар яқин,кўнгил хотиржам\n11 июн 2021 303\n«Afrosiyob» тезюрар поездлари юртдошларимиз ва меҳмонлар узоғини яқин қила бошлаганига октябрь ойида ўн йил бўлади. Аввалига фақатгина 344 километрлик масофада Тошкент – Самарқанд – Тошкент йўналишида ҳаракатланган бу пўлат тулпорлар 2015 йилдан бошлаб Қарши шаҳригача борадиган бўлди.\nСоатига 250 километр тезликкача чиқиш имкониятига эга «Afrosiyob» Тошкент, Жиззах, Сирдарё, Самарқанд вилоятларидан ўтади. Тошкентдан Самарқандгача бўлган масофани аввалига икки ярим соатда босиб ўтган бўлса, эндиликда бу вақт 2 соату 8 дақиқагача қисқарган.\nПоезд вагонлари йўловчилар ва вагон кузатувчилари учун қулай қилинган. Ҳатто ногиронлар учун ҳам барча шароитлар мўмай. Турли тоифадаги ўнга яқин вагон, битта ресторанга эга поезд бир вақтнинг ўзида 300 нафарга яқин йўловчига хизмат қилади.\nВагонларда нафақат осойишталикни, балки санитар-гигиеник ҳолат барқарорлигини ҳам сақлашга масъул бўлган осойишталик посбонларининг иши енгил эмас. Масалан, биз чиққан рейсда поезд ўрнидан қўзғалганидан кейин кўп ўтмай, бир йўловчи аёл катта лейтенант Хуршид Бойзановнинг олдига келди.\nМаълум бўлишича, вокзалда қўл сумкасини унутиб қолдирибди. Транспортда хавфсизликни таъминлаш бош бошқармаси Йўловчи поездларни кузатиш батальони ҳуқуқбузарликлар профилактикаси гуруҳи инспектори, катта лейтенант Х.Бойзанов дарҳол вокзалда хизмат қилаётган ҳамкасбларига қўнғироқ қилиб, бу ҳақда хабар қилди. Қўл сумкаси топилди, тегишли қоидалар асосида далолатнома расмийлаштирилди.\nИчки ишлар органлари ходимларига минг раҳмат, – дейди Муножот Ҳотамова. – Хизмат сафари билан Қарши шаҳрига кетаётгандим, шошилинчда қўл сумкамни унутиб қолдирибман. Хайрият, у топилди, ичидаги ҳамма нарса жойида экан, эртага эрталаб Қарши шаҳрига етказиб беришадиган бўлишди, улардан жуда миннатдорман.\nСоат миллари 10 дан 10 дақиқа ўтганини кўрсатган вақтда поезд гўзал ва бетакрор Самарқанд вокзалида тўхтади. Манзилига етган йўловчилар поезддан туша бошлашди. Вагон кузатувчилари уларни хушмуомалалик билан кузатиб қўйиб, поездга чиқаётган йўловчиларнинг чипталарини текшириб, вагонга кузатиб қўйишди. 10 дақиқалик танаффусдан кейин поезд «Қайдасан, Қарши?» дея йўлда давом этди.\nҚарши темирйўл вокзалидан бир ойда 12 мингга яқин юк поездлари, 100 мингдан ошиқ вагонлар ўтади. Кўриниб турибдики, халқаро ва маҳаллий йўловчи поездларга хизмат кўрсатиш, юк поездлари хавфсизлигини таъминлаш осон иш эмас.\n«Afrosiyob» тезюрар поезди йўналишининг 207 километри вилоятнинг 7 тумани ва Шаҳрисабз шаҳридан ўтади. Поезд юқори тезликда ҳаракатлангани боис, темирйўлларда хавфсизликни сақлаш муҳим аҳамият касб этади. Йўл ўтказгичлари, темирйўл кесишмалари ҳамда бекатларида нохуш ҳодисаларнинг олдини олиш ҳамиша долзарб масала. Шунинг учун ҳам профилактик тадбирларга катта эътибор қаратиляпти, таълим муассасаларида, ҳатто болалар боғчаларида ҳам темирйўлларда ҳаракатланиш қоидаларига риоя қилиш зарурлигини мисоллар орқали кўрсатиб беришяпти. Бунда подполковник Г.Элмуродова, капитанлар О. Сойипов, Х. Умиров, катта лейтенантлар А.Сафаров, А.Жулановлар алоҳида жонбозлик кўрсатишмоқда.\nЭрталаб биз билан йўлга чиққан қуёш ҳам секин ўз¸ тоғига томон йўл олди. Йўловчилардан кимдир мизғиган, яна кимдир қулоқчинда мусиқа тинглаяпти, бошқаси монитор орқали кино томоша қиляпти. Вагон ойналаридан манзаралар липиллаб алмашиб боради. Жазирама саратон сабаб сариқ тус олган далалар шафақнинг акси тушиб ўзгача гўзаллик ҳосил қилади, лаҳза ўтмай бу манзара бошқасига ўрин бўшатади. Шу тахлитда пойтахт лавҳалари кўзга ташлана бошланди. Поезд кўркам ва озода Тошкент вокзалига кириб келди...\nПойтахтга хуш келибсиз, манзилингизга яхши етиб олинг, – дея йўловчилар билан хайрлашаётган вагон кузатувчиларидан узоқлашиб, биз ҳам одамлар оқимига сингиб кетдик...\nАзиза ЖАНИЕВА,Гули Нигор АВАЗОВА, «Postda-На посту» мухбирлари.


АЭС барпо этиладиган жой яна ўзгарди… « Ўзбекистон Халқ Ҳаракати\nАЭС барпо этиладиган жой яна ўзгарди…\n22 October 2018 - 8:00\nФақат кулманг, лекин АЭС барпо этиладиган жой яна ўзгарди:\nЭслатиб ўтаман, олдин АЭСни Навоий вилоятининг ҳудудида қуришмоқчи эди, сўнг Айдаркўл деб аниқлик киритишди. Вақт ўтгач Ўзбекенерго идорасининг вакили, АЭС учун жой қидирилмоқда, балки Фарғона вилоятида, балки Қашқадарё вилоятида, балки Бухоро вилоятида, балки Навоий вилоятида, балки Тошкент вилоятида АЭС қурилади ва тўрт йил ичида қурилади деб расман баён қилди.\nВақт ўтди, жимлик, сўнг жимликни президентнинг ўзи бузди ва АЭС 8-10 йил қурилади деб, олдинги «энергетикнинг» гапига қўшимча қилди. Яна озгина вақтдан сўнг эса АЭС Навоий билан Бухоро ўртасида, Тудакўл ёнида қурилади деган хабар тарқалди.\nЭнди эса, шу кунларда, катта жанжал кўтарилган эмиш чунки Тудакўл ёнида бадавлат одамларга ва Навоий тоғ металлургия корхонасига қарашли дам олиш масканлар бор экан.\nЭслатиб ўтай, Тудакўлни Россиянинг ўзи танлади. Фақат савол – бизни давлат Тудакўл ёнида дам олиш масканлар борлигини билмас эканми?? Нега Россия айнан Тўдакўлни танлади? Биринчидан бу шаҳарларга яқин жой, инфратузилмаси (электр тармоқ, иссиқлик ва бошқалар) тайёр ва бу дегани АЭСни барпо этиш учун Россия камроқ харажат қилади. Бу ерда Бухоро ва бошқа шаҳарлар яқинлиги Москвани ва бизни давлатни қизиқтирмади. Энди эса амалдорлар, ўз дачаларини сақлаб қолиш учун жанжал кўтаришди ва давлат яна Россияга Айдаркўлни тавсия қилди.\nАйдаркўл эса Халқаро Рамсар Конвенцияси томонидан ҳимоя қилинадиган, бетакрор, сув-ботқоқ ҳудудлари Халқаро рўйхатига киритилган жой ва Ўзбекистон бу конвенцияга қўшилган. (Манба:http://sreda.uz/rubriki/bio/oxrana-vodno-bolotnyx-…)\nАйдаркўл бу бизни бугунги иккинчи Орол денгизимиз, балиқчилик учун асосий манба! Эко туризм учун халқаро маскан! Ва дунё ҳамжамияти томонидан ҳимоя қилинадиган табиат ёдгорлиги! Айдаркўл атрофида Халқаро қизил китобга киритилган қушлар турлари ин қуради ҳар баҳорда, бу ҳам халқаро аҳамиятга эга омил!\nАйдаркўлни танлагани, Россия учун катта харажат ҳам: Айдаркўл атрофи соф ёввойи табиат, бу ерда энди нафақат АЭС, битта каттагина шаҳарни ҳам Москва қуриб бериши керак. Демак лойиҳанинг нархи ошади, оддий инфратузилма олдин тортилиши керак, АЭСни ишга тушиш вақти ҳам орқага ташланади ва барпо этиш вақти чўзилади. Тайёрми бунга бугунги Россия?\nУмуман олганда АЭС мавзуси масхарабозликка айланди, ҳали жойи ҳатто аниқ бўлмаган, контракти тайёр бўлмаган лойиҳага бугун расман старт берилди.\nЛекин биз учун Айдаркўлни танлашгани катта экологик фалокат! Айдаркўл бу бизнинг денгизимиз бугун, энг катта сув омбори, гўзал ва бетакрор табиати, бой миллий меросимиз! Халқаро статусга эга маскан! Бу масканни йўқ қилиниши нафақат миллий фалокат биз учун, бу катта халқаро жанжалга ҳам олиб келади.\nЭнди бизда, дунё ҳам жамиятига мурожаат этишга жиддий асос бор, бир мамлакатнинг Рамсар Конвенциясини бузиши бу жиддий, халқаро муаммо!\nСуратларда эса меросимиз Айдаркўл, агар бугун ҳаракат қилмасак, эртага янаги авлодлар фақат шу суратлар орқали Айдаркўлни томоша қилишади холос.


"Навбаҳор"нинг "Марказий" стадионида оилавий сектор ташкил қилинди\n13 март, 2018, 12:33\nХабарингиз бор, 17 март куни Наманганнинг “Навбаҳор” клуби ўз майдонида амалдаги мамлакат чемпиони Тошкентнинг “Локомотив” жамоасини қабул қилади.\nШу куни Наманганда жорий мавсумнинг очилиш маросими, шунингдек, “Навбаҳор” жамоаси ташкил топганлигининг 40 йиллик юбилейи ҳам кенг миқёсда нишонлади. Мазкур тадбирни кўтаринки руҳда ва тантанали тарзда ўтказиш учун “Навбаҳор” клуби томонидан бир қатор ишларни амалга ошириш режалаштирилган. Шулар қаторидан мухлисларга қулайлик яратиш ҳам ўрин олган.\nШу мақсадда “Марказий” стадионнинг 18-сектори оилавий сектор сифатида ажратилди. Мазкур секторга 1078 нафар томошабин сиғади. “Навбаҳор” – “Локомотив” учрашувига ўз оиласи билан ташриф буюрадиган мухлислар мазкур сектордан жой олишади.


Вақт бўлди: қани, буюмлар билан эшикка - Anhor\nAnhor Все посты Вақт бўлди: қани, буюмлар билан эшикка\nОльга Абдуллаева эртанги кунни қўрқув билан кутмоқда. Унинг сўзларига кўра, Мажбурий ижро бюросининг ходимлари, агар у жума 11 сентябргача Олий судда шаҳар судининг қарорини тўхтатишга эришмаса, унда унинг оиласини мажбурий тартибда кўчиришларини, Содиқ Азимов кўчасида жойлашган уйини эса бузишларини айтишган.\n«Бутун ёз давомида Олий суд деярли ишлагани йўқ, у карантинга ёпилган эди. Шу боис фақат Мустақиллик кунидан кейингина Олий судга туманлараро ва шаҳар судларининг мажбурий кўчириш тўғрисидаги қарорларига шикоят билан чиқа олдик. Бироқ ўтган жума, 4 сентябрь куни, ушбу ҳолат буюмларимизни уйдан куч билан олиб чиққан Мажбурий ижро бюросининг ходимларини ҳеч қандай тўхтатгани йўқ. Фақат Яшнабод туман ҳокими туфайлигина биз кўчириш жараёнини тўхтата олдик ва “қонун ижросини” бир ҳафтага чўздик. Афсуски, қарорни тўхтатиш жараёнини қанчалик тезлаштиришга ва Олий суд эътиборини ўз муаммомизга қаратишга ҳаракат қилмайлик, бизни эшитишмади. Бизнинг аризамиз ҳамон кўриб чиқилиш босқичида турибди. Эртага, 11 сентябрь куни эса, эшикларимизни бузишга келишади ва ўз уйимиздан мажбурий кўчириб юборишади», – дейди Валерия Кузнецова – Ольга Абдуллаеванинг қизи.\nСодиқ Азимов кўчасида истиқомат қилувчи фуқаролар, шу жумладан Абдуллаева ҳам 2018 йилдан буён ўзларининг мулкка бўлган ҳуқуқларини ҳимоя қилиб келишмоқда. Қурувчи ташкилот Training Project МЧЖ бу уйларнинг ўрнида 13 қаватли янги бинони қурмоқчи. Шу йил февраль ойида участкани пойдевор остига тайёрлашда Абдуллаевага тегишли ҳовлининг ғишт девори қулаб тушди, қурилиш нормалари бузилди, дея қайд этади у. Ольга Абдуллаеванинг сўзларига кўра, бундан олдин компания ҳеч қандай рухсатсиз ҳозир чет элда бўлган ва пандемия туфайли Ўзбекистонга учиб кела олмаётган хорижий фуқароларнинг кўчмас мулкини бузиб ташлади.\nФотосуратда: Ольга Абдуллаева\n«Биз мулоқотга очиқмиз ва қурувчи компания билан келишишга тайёрмиз. Агар иккинчи томон уйимиз ўрнига шунга мос компенсацияни таклиф этса, оилам кўчишга қарши эмас. Хусусан, биз қурувчи ташкилотга ўзимиз танлаган квартиралардан бирини ёки хусусий уйни харид қилишни таклиф этдик, бироқ қурувчи ташкилот буни рад этди. Шуни таъкидламоқчиманки, биз ҳеч қачон қурувчи компаниядан пул сўрамаганмиз ва бирор-бир суммани тилга олмаганмиз. Аввал бошиданоқ Training Project МЧЖ Азиза Попова шахсида бир метр квадратнинг бозор нархи 2500 доллар эканини маълум қилганди. Аммо биз уйимизнинг яшаш майдони 100 метр квадратни ташкил қилишини айтганимизда (бу 250 минг доллар), қурувчи ташкилотнинг квадратура бўйича тўлаш истаги дарров йўқолди», – дейди Ольга Абдуллаева.\nБироз вақт ўтганидан кейин қурувчи ташкилот яна ўзи ҳақида эслатди. Бу сафар компания вакиллари бир сўтих ер учун 50 минг доллар тўлашга тайёр эканини билдиришди. Аммо уй ва унга туташ ер майдони 3,5 сўтихдан сал кўп эканини билишганидан сўнг, компания ўз таклифини рад этди, дейди Валерия Кузнецова.\n«Training Project МЧЖ директори Азиза Попова ҳар сафар турли ахборотни маълум қилган ҳолда икки йилдан бери лақиллатиб келмоқда. Нафақат биз, балки бошқа қўшниларимиз ҳам у билан тинч келиша олишмаяпти. Икки йил ичида мулкдорларнинг ҳеч бирига қурувчидан адекват таклиф тушгани йўқ. Бироқ қурувчи ташкилот бир нечта фуқаро билан босим ўтказиш орқали келишишга муваффақ бўлган».\nКомпания компенсациянинг учта вариантини таклиф қилмоқда: квартира “котловани”, иккиламчи бозорда сотилаётган кўчмас мулк ёки пул компенсацияси. Мазкур кўчада турувчиларнинг таъкидлашича, уларга бузилаётган уй қийматидан анча паст суммани таклиф қилишмоқда. «Таклиф этилаётган вариантлар, табиийки, мулкдорларга тўғри келмайди. Аммо улар ўз норозиликларини билдириши билан, қурувчи ташкилот уларни мажбурий кўчириш учун судга ариза бермоқда. Табиийки, ўз мулкини суд идораларида ҳимоя қилиш бўйича бир нечта муваффақиятсиз уринишдан кейин, мулкдорлар қурувчи компаниянинг таклифига рози бўлишга мажбур бўлмоқда. Бошқа томондан, нега бугун судлар, фуқароларнинг конституциявий ҳуқуқлари ҳақида унутган ҳолда, бизнес ҳимоясига тураётгани тушунарсиз», – дейди Валерия Кузнецова.\nОльга Абдуллаеванинг айтишича, компания ҳисобида Миробод туманидаги узоқ қурилаётган бино ҳам бор. Янги бино қурилиши тўхтатилган. “Қурувчи ташкилот молиявий муаммолар туфайли қурилишни тўхтатгани аниқ. Шу боис компанияда бюджет билан ҳақиқатдан ҳам муаммолар бўлса, унда у қандай қилиб уйларимиз ўрнида ўз дойиҳасини амалга оширмоқчи экани тушунарсиз “, – дейди Анҳор нашрининг суҳбатдоши.\n«Биз уйимизни жуда яхши кўрамиз, у мустаҳкам қурилган, яна узоқ вақт туриши мумкин, яъни уни эски деб айтиб бўлмайди. Қурувчи ташкилот сув қарори билан бизни кўчириб юбормоқчи бўлаётган уй истиқболли реконструкция зонасида жойлашган. Бу мулк менга мерос қолган. Одамни ўз мулкидан маҳрум қилиш имконини берадиган қонун йўқ. Мен мамлакатимизда фуқароларнинг қонституциявий ҳуқуқларини ҳурмат қила бошлашларига жуда умид қиламан.\nМулк ҳуқуқини ҳимоя қилиш имконининг йўқлиги республика миқёсидаги муаммога айланган. Олий суд дарвозаси олдида мамлакатнинг турли бурчакларидан келган одамларни доим кўриш мумкин. Уларнинг ҳаммасини фақат бир муаммо – ўз мулкига бўлган ҳуқуқларни қурувчи ташкилотлардан ҳимоя қилиш муаммоси бирлаштиради. Уларнинг қўлида мулкка бўлган ҳужжатлар мавжуд, аммо ҳеч ким буни ҳисобга олмаяпти. Мажбурий кўчириш Ўзбекистон суд тизимида одатий ҳолатга айланди», – дея хулоса қилади Ольга Абдуллаева.\nЎзи келди, ўзи йиқилди, ўзи айбдор...


Яқин Шарқ тинчлик режаси яна боши берк кўчага кириб қолди.\nЎтган ҳафтада янги Яқин Шарқ тинчлик режаси эълон қилиниши биланоқ, Исроил ва Фаластин ўртасида зўравонлик хатти-ҳаракатлари давом этиши аниқ эди.\nЧоршанба куни Қуддусда фаластинлик худкуш-террорчи бир автобус ичида ўзини портлатгани оқибатида камида 16 одам нобуд бўлди ва 50дан ортиқ киши яраланди.\nФаластиннинг Хамас жангари гуруҳи бир баëнот тарқатиб, Қуддусдаги портлаш учун маъсулиятни ўз зиммасига олди. Баëнотда айтилишича, мазкур портлаш сешанба куни Хамас раҳбари Абдул Азиз Рантисига қарши қилинган ҳужумидан Исроилдан ўч олиш мақсадида қилинган.\nПайшанба куни Исроил Ички Ишлар вазири Цаши Ханегби Исроил армиясига Хамас гуруҳининг барча аъзоларини тор-мор этиш ҳақида буйруқ берилганини маълум қилди. Исроил Бош вазири Ариэл Шарон ҳам Фаластиннинг барча жангари гуруҳлари йўқ қилинишини таъкидлади. Айни пайтда Шарон Исроил тинчлик режаси борасидаги ўз мажбуриятларига амал қилишини қайд этди.\n- Биз дипломатик жараëнни олға суриш мақсадида ўз олдимиздаги мажбуриятни бажарамиз ва бу бизни тинчлик сари етаклашига умид қиламиз. Исроил фуқароларининг хавфсизлигини таъминлаш учун барча зарур чора-тадбирлар кўрилади, - деди Ариэл Шарон.\nЧоршанба куни Қуддусда портлаш юз бергандан бир неча дақиқа ўтгач, Исроил Ғазо минтақасига ҳаво ҳужуми қилгани оқибатида 10га яқин фаластинлик нобуд бўлди. Фаластин раҳбари Ясир Арафат сўнгги кунларда содир этилган барча ҳужумларни қоралади.\n- Қуддусда Исроил фуқароларига қарши содир этилган террорчилик ҳужумини қоралайман. Мен, шунингдек Исроилнинг Ғазо ва бошқа ҳудудларда олиб борган ҳарбий амалиëтларини, ҳамда, Хамас гуруҳи раҳбари Абдул Азиз Рантисига қарши қилган ҳужумини ҳам қоралайман, - деди Ясир Арафат.\nАйни пайтда, Арафат Оқ Уй маъмуриятини Яқин Шарқ тинчлик режасини қўллаб-қувватлаш ҳақида берган ваъдасини бажаришга даъват қилди.\n- АҚШ президенти Жорж Бушни тинчлик режасини амалда жорий этиш устида ишлашга, зўравонликларни тўхтатиш учун ëрдам беришга, Исроилдан тинчлик режаси олдидаги мажбуриятларини бажаришини талаб қилишга чақираман ва минтақага халқаро кузатувчилар жўнатилишини сўрайман, - деди Ясир Арафат.\nПрезидент Буш чоршанба кунги портлашни қоралаб, барча томонларни зўравонликларнинг олдини олишга чақирди.\n- Мен Яқин Шарқда тинчлик ўрнатилишига тарафдор бўлган жаҳондаги барча одамларни террорга қарши курашишга, Фаластиннинг Хамас жангари гуруҳига ўхшаган ташкилотларга молиявий ëрдам бермасликка ва тинчликка қарши жонини қурбон қилишга тайëр бўлган шахсларни яккалаб қўйишга чақираман, - деди президент Буш. Оқ Уй раҳбари, шунингдек Исроилнинг Ғазо минтақасига қилган ҳаво ҳужумини танқид этиб, бундай ҳужумлар Яқин Шарқ тинчлик жараëнини мураккаблаштиришини билдирди.\nБМТ Бош котиби Кофи Аннан ҳам Исроил ва Фаластин раҳбариятини зўравонликлар туфайли, тинчлик ўрнатиш ҳаракатларидан юз ўгирмасликка чақирди.\n- Менимча, раҳбарлар тинчлик режасида устида ишлашни давом эттиришлари керак. Бундай ҳужумлар раҳбарларни тинчликка эришиш йўлида ҳамкорлик қилишдан тўхтатмаслиги лозим, - деди Кофи Аннан.


“Йилнинг энг яхши мактаб директори-2014” кўрик-танловининг ресублика босқичи ғолиблари рўйхати\n“Йилнинг энг яхши мактаб директори-2013” кўрик-танловининг ресублика босқичи ғолиблари рўйхати\n“Йилнинг энг яхши мактаб директори-2012” кўрик-танловининг ресублика босқичи ғолиблари рўйхати\nМазкур Низом Ўзбекистон Республикаси Халқ таълими вазирлиги тизимидаги умумий ўрта таълим мактаб директорлари (кейинги ўринларда мактаб директорлари) ўртасида “Йилнинг энг яхши мактаб директори” кўрик-танловини ташкил этиш ва ўтказиш тартибини белгилайди.\n1. Кўрик-танлов “Маҳоратли бошқарув – таълим самарадорлигини ошириш омили” шиори асосида ташкил этилади.\n3. Кўрик-танлов шартлари, унинг ўтказилиш жараёни ва натижалари тўғрисидаги ахборотлар вазирликнинг www.uzedu.uz расмий сайтидаги “Замонавий мактаб директори” рукнида ҳамда “Халқ таълими" ахборотномасида саҳифаларида бериб борилади.\n5. Мактаб директорларининг ижодий қобилиятини, ижодкорлигини, ишбилармонлигини, ташаббускорлигини ривожлантириш, касбий маҳоратининг руёбга чиқишига кўмаклашиш, қўллаб-қувватлаш ва рағбатлантириш;\nмактаб директори ва педагогик жамоанинг Кадрлар тайёрлаш миллий модели ва унда белгиланган вазифалардан хабардорлиги, давлат ва жамият, узлуксиз таълим, фан, ишлаб чиқариш, ижтимоий-иқтисодий модернизация жараёнида сифатли кадрлар тайёрлаш каби билимларини ошириш;\nаниқланган илғор, замонавий тажрибаларни оммалаштириш ва кенг тарғиб этиш, уларни келажак мактабини яратишга йўналтириш;\nмактаб директорлари орасидан юксак касб маҳоратига эга бўлган, директорлик лавозимининг ҳақиқий эгаларини саралаб олиш ҳамда маълумотлар банкини шакллантириш;\nмактаб директорининг ижтимоий ва касбий ижобий имиджини шакллантириш;\nмактабларда таълим-тарбия самарадорлигини оширишдаги бошқариш технологиясини аниқлаш;\nраҳбарнинг юксак маънавияти, маънавий-ахлоқий фазилатлари ҳамда унинг ташаббускор ва ижодкорлигини жамоатчилик орасида кенг тарғиб қилиш.\n7. Кўрик-танловда иштирок этиш учун ҳар йили 1 мартгача бўлган муддатда Республика ташкилий қўмитасига “Келажак мактаби” мавзусида ўзининг концепция материалларини (концепция ҳажми камида 10 бетдан иборат Times New Roman 14 шрифтда) ҳамда концепция муаллифи ўзи ҳақидаги объективкани director@xtv.uz электрон манзилига юбориши керак.\nҲар бир иштирокчи ўзи раҳбарлик қилаётган мактабда таълим-тарбияни ривожлантириш бўйича “Келажак мактаби” мавзусини танлайди ва қуйидаги талаблар асосида ўз концепциясини баён этади.\nМактаб фаолиятини таҳлил қилиш\n8. Концепцияда қуйидагилар ёритилиши лозим:\n“Таълим тўғрисида”ги Қонун ва Кадрлар тайёрлаш миллий дастури талабларидан келиб чиққан ҳолда, таълим соҳасида қилинаётган амалий ишлар кўлами. Мактаб директори бошқарувнинг замонавий усулларидан воқифлиги, таълим соҳасини ривожлантириш, хусусан ўзи раҳбарлик қилаётган мактабнинг келажагини кўра олиши, кадрлар таркибининг салоҳияти, кадрлар тайёрлаш миллий модели мазмунини ўзлаштириши, ўқитувчилар малакасининг ўз вақтида оширилиши, мактаб раҳбари ҳамда ўқитувчиларнинг ахборот-коммуникация технологияларини билиши ва чет тилларини ўзлаштириши.\nШунингдек, концепция матнида мактабда ободонлаштириш ишларининг олиб борилиши, моддий-техника базаси, спорт зал ва майдончалари, бинонинг ва жиҳозларнинг сақланиш ҳолатига доир маълумотларга эътибор бериш. Умумий ўрта таълим тизимига жаҳон ва миллий педагогика йўналишидаги тажрибаларни, психология ва ўқитиш методикасини, замонавий педагогик ва ахборот технологияларини жорий этиш даражасини инобатга олиш. Баркамол авлоднинг таълим-тарбия олиши, ўқитишнинг сифати ва уни яхшилаш, педагог кадрларнинг маҳоратини ошириш бўйича олиб борилаётган ишлар ва бошқалар.\nКелажак мактаби лойиҳасини яратишдан мақсад (мақсадда аниқланган муаммоларни ҳал этилиши, нима қилмоқ керак?, қачон?, қаерда? каби саволлар ва уларнинг ечимлари кўрсатилиши лозим).\nРезюме (лойиҳани қисқача мазмунини ифодалаш, бунда реал, муайян, тушунарли, аниқ, қисқа, эриша оладиган масалалар ёритилиши лозим).\nЛойиҳани амалга ошириш йўллари, усуллари (лойиҳанинг мақсадидан келиб чиққан ҳолда нима иш қилиниши, ишни ким амалга ошириши, қандай ресурслардан фойдаланиши аниқ ифодаланиши лозим).\nЛойиҳани амалга ошириш босқичлари (белгиланган вазифаларни босқичларга тақсимлаган ҳолда ифодалаш лозим).\n9. Танлов, эксперт ва апелляция комиссиялари, ҳакамлар ҳайъати таркиби ҳамда кўрик-танловнинг Республика босқичи иштирокчилари рўйхати ташкилий қўмитанинг қарори билан тасдиқланади.\n10. Республика ташкилий қўмитасига тақдим этилган концепция материаллари малакали ўқитувчилар ва масъул ходимлардан иборат танлов комиссияси томонидан ўрганиб чиқилиб, натижасига кўра юқори кўрсаткичларга эга бўлган мактаб директорлари кўрик-танловнинг Республика босқичида иштирок этиш учун тавсия этилади.\n11. Танлов комиссияси қуйидаги баҳолаш мезонлари асосида иштирокчиларнинг яратган концепциясини баҳолайди:\nўзи раҳбарлик қилаётган умумий ўрта таълим мактабининг фаолиятини тўғри, асосли ва муаммоларни кўрган ҳолда ёрита олиши;\nмуаммо ёки эҳтиёжни аниқлай олганлиги ва уни ҳал қилиш учун лойиҳада аниқ таклиф ишлаб чиқилганлиги;\nлойиҳада мақсадни аниқ, тушунарли ва пухта қўйилганлиги;\nлойиҳани бажариш босқичлари ва амалга оширишга оид белгиланган ресурслар ва вақтнинг реаллиги;\nқандай вазиятда қачон?, қаерда?, қандай ўзгаришларга олиб келиши, кўрсаткич қанчага ошади, кўрсатилган вазифаларда қандай ўзгаришларга олиб келишини ифодаланганлиги.\n12. Эксперт комиссияси Республика босқичига иштирок этиш учун тавсия этилган директорлар ишлайдиган мактаб фаолиятини жойида ўрганади, ҳужжатларни таҳлил қилади ва баҳолайди.\n13. Эксперт комиссияси томонидан мактаб фаолиятини жойида ўрганиш босқичи қуйидаги баҳолаш мезонлари асосида жами 50 балл билан баҳоланади:\nмактаб ўқувчиларининг ўзлаштириш мониторингини тизимли равишда ташкил этилганлиги, ўқитувчиларнинг малака тоифаси (Давлат тест марказининг аттестация натижалари), директорнинг “Таълим тўғрисида”ги Қонун ва Кадрлар тайёрлаш миллий дастурида белгиланган вазифалардан воқифлиги, чет тилини билиши – 5 балгача;\nўқув-тарбия жараёнининг ташкил этилиши – 5 балгача;\nкасбга йўналтириш ишларининг тизимлилиги – 5 балгача;\nободонлаштириш ишлари, моддий-техника базаси, бинонинг ва жиҳозларнинг сақланиш аҳволи – 5 балгача;\nкадрлар салоҳияти – 5 балгача;\nдарс жараёнида ахборот-коммуникация технологияларидан фойдаланиши ва чет тилларни билиши – 5 балгача;\nўқитувчиларнинг ўз вақтида малака ошириши – 5 балгача;\nўқувчиларнинг “Билимлар беллашуви”даги иштироки – 5 балгача;\nспорт зал ва спорт майдонларидан самарали фойдаланиши, “Умил ниҳоллари” ва бошқа спорт мусобақаларидаги ўрни – 5 балгача;\nконцепция билан ҳақиқий ҳолатнинг мослиги – 5 балгача.\n14. Танлов комиссиясининг ижобий хулосасига кўра кўрик-танловнинг Республика босқичида иштирок этиш ҳуқуқини қўлга киритган ва уларнинг иш фаолиятини жойида ўрганиш натижалари асосида ғолиб деб топилган директорлар кўрик-танловнинг кейинги турларида иштирок этади.\n15. Кўрик-танловнинг Республика босқичи 3 турда ўтказилади.\n3-тур. “Келажак мактаби” мавзусида 5 дақиқали тақдимот– 15 балл.\n16. Кўрик-танловнинг Республика босқичини ўтказиш учун таълим муассасаси раҳбарлари, методистлардан иборат ҳакамлар ҳайъати таркиби тузилади.\n17. Ҳакамлар ҳайъати тасдиқланган баҳолаш мезони асосида иштирокчилар билимини баҳолайди ва уларнинг балларини умумлаштирган ҳолда кўрик-танлов ғолибларини аниқлаб беради.\n18. Кўрик-танловнинг Республика босқичидаги ҳар бир тур топшириқларининг материаллари Ўзбекистон Республикаси Халқ таълими вазирлиги ва Республика таълим маркази томонидан малакали мутахассислар жалб қилиниб, кўп вариантлилик асосида махфийлиги таъминланган ҳолда тайёрланади.\n19. Кўрик-танлов иштирокчилари томонидан билдирилган оғзаки ёки ёзма ариза ва эътирозлар жойида апелляция берувчи директор иштирокида комиссия аъзолари томонидан шу куннинг ўзида кўриб чиқилади ҳамда хулосалар расмийлаштирилади.\n20. Кўрик-танловнинг Республика босқичи ғолибларига ўрнатилган тартибда Халқ таълими вазирлигининг “Йилнинг энг яхши мактаб директори” I-даражали дипломи, “Халқ таълими аълочиси” кўкрак нишони, энг кам иш ҳақининг 9-баравари миқдорида пул мукофоти берилади.\n21. Республика босқичида иштирок этган мактаб директорларининг иш тажрибалари Республика ва вилоят миқёсида оммалаштирилади ҳамда улар иштирокида семинарлар ташкил этилади.\n22. Кўрик-танлов ғолиблари Халқ таълими муассасалари фаолиятини методик таъминлаш ва ташкил этиш туман (шаҳар) бўлимлари, Қорақалпоғистон Республикаси Халқ таълими вазирлиги, Тошкент шаҳар ва вилоятлар халқ таълими бошқармалари, шунингдек, Ўзбекистон Республикаси Халқ таълими вазирлиги томонидан давлат мукофотларига тавсия этилиши мумкин.\n23. Кўрик-танловнинг Республика босқичида қатнашган мактаб директорлари (ғолиблардан ташқари) кейинги йилда иштирок этиши мумкин.\nИштирокчи томонидан бир соатлик дарс жараёни кузатилади ва таҳлил қилинади ҳамда жами 20 балл билан баҳоланади.\nИштирокчилар бир вақтда умумий ўрта таълим мактабида 1 соат дарс кузатади ва кузатилган дарси юзасидан ҳакамлар ҳайъати аъзоларига дарс ўтган ўқитувчилар иштирокида таҳлил қилиб беради. Дарс таҳлили учун ҳар бир иштирокчига 5 дақиқа вақт ажратилади.\nДарс таҳлили қуйидаги мезонлар асосида баҳоланади:\nдарснинг кузатиш мақсадини белгиланганлиги – 2 балл;\nдарснинг ташкил этиш босқичини таҳлил қилиниши – 2 балл;\nянги мавзуни ўқувчиларга тушунтириш жараёнининг таҳлили – 4 балл;\nдарс мазмунини ва ўтиш методларини таҳлил қилиши, ахборот-коммуникация технологияларидан фойдаланиши – 4 балл;\nўқувчиларнинг мустақил ишларини ташкил қилиши – 2 балл;\nўқитувчининг ўқувчиларга бўлган муносабати – 2 балл;\nянги мавзуни мустаҳкамлаш, ўтилган мавзуни сўраш жараёни – 2 балл;\nўқувчилар билимини баҳолаш, уй вазифасини бериш – 2 балл.\nДарс таҳлил қилиш жараёнида иштирокчи фикрининг аниқлиги, педагогик ва психологик жиҳатдан асосланганлиги, тушунарлилиги ва натижавийлиги ҳам ҳакамлар томонидан эътиборга олинади.\nМактаб директори ўз лавозим вазифасига кўра педагогик кенгаш йиғилишининг раиси ҳисобланиб, уни ташкил этиш учун тайёргарлик кўради ва ўтказади. Педагогик кенгашнинг кун тартиби мавзулари қуръа ташлаш йўли билан аниқланади. Иштирокчи мавзу асосида педагогик кенгашга тайёргарлиги, ўтказиш сценарияси ҳамда кенгаш баёнини компьютерда ёзади, принтердан чиқаради ва белгиланган 3 соат ичида топширади. Ҳакамлар ҳайъати томонидан педагогик кенгаш баёнлари текширилиб жами 15 балл билан баҳоланади.\nПедагогик кенгаш баёни қуйидаги мезонлар асосида баҳоланади:\nпедагогик кенгашнинг ўтказиш тартибини миллий модел талабларига мослиги – 2 балл;\nўқувчиларда мустақил фикрлаш кўникмаларини шакллантириш, таълимнинг кейинги босқичини онгли равишда танлашларига йўналтириш учун ўқитувчининг педагогик-психологик тайёргарлик даражасини оширишга эътиборнинг қаратилганлиги – 3 балл;\nпедагогик кенгашнинг ўтказишга тайёргарлик кўриш жараёнини тўғри ва тизимли баён этилганлиги – 2 балл;\nпедагогик кенгашнинг ўтказиш технологиясини тўғри танланганлиги, барчани жалб қиладиган усуллардан ва ахборот-коммуникация технологияларидан фойдаланиши, йиғилиш иштирокчилари фикрини ифодалаши учун шароит яратилганлиги – 4 балл;\nпедагогик кенгашда қабул қилинган қарорларнинг ҳамма учун тушунарлилиги ва мақсадли бажаришга йўналтирилганлиги – 2 балл;\n3-тур. “Келажак мактаби” мавзусида 5 дақиқали тақдимот.\nИштирокчи тақдимот тайёрлашда ўзи фаолият олиб бораётган мактабнинг келажакда қандай бўлишини ифодалаши лозим.\nЖами 15 балл билан баҳоланади.\nТақдимот қуйидагича баҳоланади:\nИштирокчи томонидан инновацион ғояларни аниқлаш, умумлаштириш, улардан фойдаланиш, таҳлил қилиш ва тажрибада қўллашга йўналтира олиши – 3 балл;\nтанлаган йўлининг тўғрилигини ҳимоя қилиши – 3 балл;\nАКТдан мустақил фойдалана олиши – 1 балл;\nдунёқарашининг кенглиги – 3 балл;\nўқув жараёни учун қимматлилиги – 2 балл;


Бу амаллар суннат билан ўз тасдиғини топган амаллар жумласидандир.\n• Қабр устида ўтириш, устидан юриш, ухлаш, “ҳожатни чиқариш” учун ўтириш макруҳ ишлар жумласидан бўлиб, уларни қилиш мутлақо мумкин эмас. Унинг олдида Қуръон тиловати, ибрат, эслатма олиш учун ўтириш бундан мустасно.\n• Маййит дафн қилиб бўлинганидан сўнг, уни бошқа жойга кўчириб бўлмайди.\nШариат ҳукми бўйича, модомики маййитнинг суягидан бирор нарса бор экан, қабрни очиш ҳаромдир. Ҳатто қабристонда бошқа янги қабрларни кавлаш пайтида ҳам бу ишга йўл қўйилмайди. Қабрни очишга фақат истисно тариқасидагина рухсат берилади. Шунда ҳам олиш чоғида суяклари синдирилмайди.\n• Қабр устида униб турган, қуримаган ўт-ўланни юлиб бўлмайди. Чунки кўкариб турган ҳар қандай ўсимлик Аллоҳ таолога тасбеҳ айтиб туради.\n• Қабрга чироқ, шам, олов ёқиш;\n• Қабрдаги маййитдан шифо, ҳожат сўраш;\n• Бола кокилини аташ ширкка яқин гуноҳдир. Зеро, бундай ишлар Аллоҳ таолодан бошқадан ҳожат сўрашдир.\n• Қабр тоши ва темирларини ўпиш;\n• Латта боғлаш;\n• Айланиб, тавоф қилиш;\n• Қабр ёнида суратга тушиш;\n• Худди саёҳатга боргандек, баланд овозда чақчақлашиб гаплашиш;\n• Қабр бошида таом қолдириб кетиш;\n• Ҳонадонида кетма-кет бир неча кишилар вафот этса, “Ўлик тортади”, деган нотўғри эътиқод билан қабрни очиш, ўликни уриш, жасаднинг бирор жойига шикаст етказиш. Иймонли киши бундай ишларни ўзи ҳам қилмайди, бировнинг ҳам қилишига рози бўлмайди. \nЗеро, оғир кунларда инсоннинг ёрдамчиси фақат Аллоҳ таолодир ва қутулиш воситаси дуодир. Имом Бухорий Абу Ҳурайра розияллоҳу анҳудан ривоят қилиб келтирган ҳадисда Расулуллоҳ соллаллоҳу алайҳи васаллам:\n“Балолардан, қора кунлардан, тақдир қабоҳатларидан ва душманларнинг ҳасадидан ўзингизга паноҳ тилаб, Аллоҳ таолога дуо-илтижо қилинглар!”дедилар".\nЯна Аҳмад ибн Ҳанбал ривоят қилган ҳадисда Пайғамбар соллаллоҳу алайҳи васаллам жумладан:\n“Қадарни дуодан ўзга ҳеч нарса қайтара олмайди, умрни яхшиликдан ўзга ҳеч нарса узайтира олмайди”, деганлар.\nҲоким “Мустадрак” китобида келтирган ҳадисида Расулуллоҳ соллаллоҳу алайҳи васаллам:\n“Дуо қазони қайтаради (балони даф этади). Яхшилик ризқни орттиради. Банда гуноҳи туфайли ризқдан махрум бўлиши мумкин”, деганлир.\nДемак, ҳар хил ирим-сирим, бидъат-ҳурофот ва ботил эътиқодларга берилмасдан, тўғри йўлда, поклик ва ҳалоллик билан яшаб, дуони қўлдан бермаслик лозим.\n• Қабр зийнатланмайди, устига бино қилинмайди ва унга ўтирилмайди\nعَنْ جَابِرٍ قَالَ: نَهَى رَسُولُ اللهِ أَنْ يُجَصَّصَ الْقَبْرُ وَأَنْ يُقْعَدَ عَلَيْهِ وَأَنْ يُبْنَى عَلَيْهِ. رَوَاهُ الْخَمْسَةُ إِلاَّ الْبُخَارِيَّ. وَلَفْظُ التِّرْمِذِيِّ: نَهَى النَّبِيُّ أَنْ تُجَصَّصَ الْقُبُورُ وَأَنْ يُكْتَبَ عَلَيْهَا وَأَنْ يُبْنَى عَلَيْهَا وَأَنْ تُوطَأَ.\n“Расулуллоҳ соллаллоҳу алайҳи васаллам қабрни бўр билан сувашни, унинг устига ўтиришни ва унинг устига бино қуришни наҳйи ман қилганлар”.\n“Набий соллаллоҳу алайҳи васаллам қабрларнинг бўр билан сувалишидан, уларнинг устига ёзилишидан ва уларнинг устига бино қурилишидан ва босилишидан қайтарганлар”, дейилган.\nШу ўринда айтиш лозимки, фақат Имом Шофеъий қабрни лой билан суваб қўйишга рухсат берганлар, холос.\nҚабр устига бошқа ҳар қандай нарсани қилиш мумкин эмас. Албатта, олдин ўтган ҳадисда айтилганидек, белги учун тош қўйиш бундан мустасно.\nҚабрлар инсон хотирасидаги муҳим нарсалардан бўлгани учун ва ўтган умматларнинг залолатга кетиши сабабларидан бири айнан қабрлар бўлгани сабабли Исломда бу масалага алоҳида эътибор билан қаралган.\nУшбу ҳадисда қабрларга нисбатан қайтарилган ишларнинг бир нечаси санаб ўтилмоқда:\n1. “Қабрни бўр билан суваш”.\nБўрсувоқ лойсувоқдан бир оз зийнатли чиқиши, оқ бўлиши эътиборидан қабрга нисбатан бу иш ман қилинган. Чунки бу ишда тириклар учун керакли бўлган молни зое қилиш бор. Исломда эса ҳар қандай молни зое қилиш ҳаромдир. Шундай экан, бўрсувоқ ман қилинганидан кейин, қабр устига ундан кўра кўп маблағ кетадиган нарсаларни қилиш умуман мумкин бўлмайди. Бинобарин, турли бошқача сувоқлар қилиш, тош-мармарлар қўйиш, занжир, панжара тортиш, сурат чиздириш, гул қўйиш ва ҳоказолар мутлақо мумкин эмас.\nИккинчидан, қабрнинг устига агар тилла суви юргизилганда ҳам, қабрнинг ичидаги ўликка, ёки у ишни қилган тирикка, ёки бошқа бирор жонзотга ҳеч бир фойда бўлмайди. Бефойда ишни қилиш эса мусулмон инсон учун ҳаром.\nУчинчидан, қабр оддий, табиий ҳолида турса, қор-ёмғир таъсирида қабр устида ўсган ўт-ўланлардан қабр ичидаги маййитга фойда тегади. Қабр устини турли нарсалар билан ёпганлар эса маййитни бу хайрдан маҳрум қилган бўладилар. Юқорида айтилган ишларни қилувчилар бошқа миллатларга ёки ўтганларга эргашишларини ҳужжат қиладилар. Лекин уларнинг ҳеч бир шаръий далиллари бўлмай, Пайғамбаримиз соллаллоҳу алайҳи васалламдан келган ҳадисга хилоф қиладилар.\n2. “Қабр устига ўтириш”.\nШунингдек, тик туриш ёки ётиш ҳам мумкин эмас. Чунки бу тасарруфда қабр ичидаги мусулмон бандага ва унинг яқин кишиларига нисбатан ҳурматсизлик бор.\n3. “Қабр устига бино қуриш”.\nБунда ҳам бўр билан сувашдаги каби, қабрни зийнатлаш ва молни зое қилиш бор.\nБаъзи уламолар: қабри устига бино қуришни васият қилган одамнинг васиятига амал қилинмайди, шунга биноан, қабрлар устига қурилган нарсалар бузиб ташланиши керак», деганлар.\n4. “Қабрнинг устига ёзиш”.\nЖумҳур уламолар: «Қабр устига унинг эгасининг исмини ҳам, бошқа бирор нарсани ҳам ёзиш мумкин эмас», деганлар.\nҲанафий мазҳаби уламолари эса: «Қабрнинг йўқолиб кетиши ёки хорланишининг олдини олиш учун белгига ҳожат тушса, белги бўладиган нарсани ёзса бўлади», деганлар. \nУшбу нарсани яхшилаб ўрганиб, шариат бўйича иш кўришга айниқса ҳозирги кунда жуда катта эҳтиёж бор. Баъзи жойларда ушбу таълимотларга амал қилмай қўйилган.\n Салоҳиддин Муҳиддин, «Исломда ўлим ва жаноза масалалари». Тошкент, Мовароуннаҳр 2000. –Б. 56 62.\n Мирзо Аҳмад Хушназар, «Қабристон зиёрати одоби». Тошкент, Мовароуннаҳр 2005. –Б. 34.\n Шайҳ Муҳаммад Содиқ Муҳаммад Юсуф, «Ҳадис ва Ҳаёт». Тошкент, Шарқ 2011. –Ж. 7, –Б. 288.\n Шайҳ Муҳаммад Содиқ Муҳаммад Юсуф, «Ҳадис ва Ҳаёт». Тошкент, Шарқ 2011. –Ж. 7, –Б. 290.\n1 йил аввал 2492 fiqh.uz\n4 йил аввал 3973 fiqh.uz\n4 йил аввал 2808 fiqh.uz\n1 йил аввал 2453 fiqh.uz\n1 йил аввал | 18459


ЎзА - Муроджон Аҳмадалиев чемпионлик камарини қўлга киритди\n24.08.2018 13:15 Чоп этиш версияси\nПрофессионал рингда фаолиятини давом эттираётган ўзбекистонлик боксчи Муроджон Аҳмадалиев бугун АҚШда ўзининг тўртинчи жангини ўтказди.\nАҳмадалиев ушбу беллашувда чилилик Рамон Контрерасга қарши жанг қилди. 10 раундга мўлжалланган жангнинг биринчи раундидаёқ ҳамюртимиз рақибини нокаутга учратди ва муддатидан аввал чемпионликни қўлга киритди.\nУшбу ғалаба орқали Муроджон WBA InterContinental камари соҳибига айланди.\nМаълумот учун, Аҳмадалиев бунгача уч бор рингга чиқиб, уларнинг барчасида ғалаба қозонганди. Бугунги жанг тўртинчиси бўлди. Жангларининг иккитасида у рақибларини муддатидан олдин мағлубиятга учратган.\nЭслатиб ўтамиз, Муроджон Аҳмадалиев Олимпиада ва жаҳон чемпионати совриндори саналади.


Рухшона эри билан нима сабабдан ажрашганини маълум қилди - ShouBiz.uz\nЯнгиликлар 17:44 | 14.10.21\nРухшона эри билан нима сабабдан ажрашганини маълум қилди\nХонанда Рухшона эри билан ажрашгани рост эканини маълум қилганди. У бунинг сабабини ҳам айтди. Рухшонанинг кўплаб мухлислари ундан нима сабабдан ажрашганини сўраган. У эса бунга рашк сабаб бўлганини айтган. Шунингдек, ҳали қонуний ажрашмагани, фақат шаърий ажрашганини таъкидлаган. Бундан ташқари хонанда эрининг иккинчи турмуши эканини тан олган. Унга мухлисларидан бири машҳурлиги эрига ёқмагани шу сабабли ҳам […]\nХонанда Рухшона эри билан ажрашгани рост эканини маълум қилганди. У бунинг сабабини ҳам айтди.\nРухшонанинг кўплаб мухлислари ундан нима сабабдан ажрашганини сўраган. У эса бунга рашк сабаб бўлганини айтган. Шунингдек, ҳали қонуний ажрашмагани, фақат шаърий ажрашганини таъкидлаган. Бундан ташқари хонанда эрининг иккинчи турмуши эканини тан олган.\nУнга мухлисларидан бири машҳурлиги эрига ёқмагани шу сабабли ҳам ажрашганини айтган. Хонанда эса бу ҳақиқатлигини айтиб, гапларни инкор этмаган. Шу билан биргаликда «Бола тилидан» кўрсатувига ҳам эри билан ажрашгани сабабли энди бошловчилик қилмаслигини маълум қилган. Чунки эри мазкур кўрсатув режиссёри ҳисобланади.


Муаммолар ечимининг самарали усули – Сурхон тонги\nБош саҳифа / Жамият / Муаммолар ечимининг самарали усули\nТермиз туманидаги маданият ва аҳоли дам олиш марказида вилоят ҳокими Э.Турдимовнинг сайёр қабули ўтказилди. Унда Президентнинг вилоят Халқ қабулхонаси мудири, вилоят прокуратураси, ички ишлар бошқармаси ва бошқа қатор бошқарма ва ташкилотларнинг раҳбар ҳамда ходимлари қатнашди.\nВилоят ҳокими ҳар бир фуқаронинг мурожаатини тинглаб, муаммоларни келтириб чиқарган ҳолатларни туман ҳокими, масалага дахлдор бошқарма, ташкилот ва корхоналар раҳбарлари иштирокида чуқур таҳлил қилган ҳолда бартараф этиш чораларини кўрди. Бир қатор масалалар, хусусан ижтимоий-иқтисодий муаммолар ўз жойида ҳал этилиб, мурожаатчиларнинг талаби қондирилди. Маълум муддат, яъни атрофлича ўрганиш тақозо этиладиган мурожаатлар бўйича тегишли мутасаддиларга топшириқлар берилди.\nШунингдек, тадбирда тумандаги “Каттақум” маҳалласи аҳолисининг йўллар таъмирталаблиги, электр таъминотидаги узилишлар, сифатли ичимлик суви борасидаги мурожаатлари ўрганилиб, чора-тадбирлар белгиланди.\nВилоят ҳокимининг Термиз туманида бўлиб ўтган сайёр қабулида давлат ҳокимияти ва бошқаруви органларининг халқ билан мулоқоти турли муаммоларга ўз жойида ечим топишнинг самарали усули экани яна бир бор ўз тасдиғини топди.\nОлдинги Иккинчи мавсум ҳосили\nКейинги Судлов ва замонавий талаблар


Биз, талабаларга! — KUKALDOSH.UZ\nАйни кунларда юртимизда кўплаб ислоҳотлар амалга оширилмоқда. Айниқса, диний соҳада бўлаётган ўзгаришларни қўриб инсоннинг бағри-дили очилади. Ислом Цивилизация марказининг очилиши, Бухорода тасаввуф, Фарғонада фиқҳ, Самарқандда ҳадис, Қашқадарёда ақоид фанларига ихтисослаштирилган мактабларнинг очилиши, кўплаб янги масжидларнинг қад кўтариши шулар жумласидандир. Халқимиз устози, дунё тан олган олим, марҳум Шайх Муҳаммад Содиқ Муҳаммад Юсуф ҳазратларининг номларига масжид ва музей қурилаётгани ва Республикамиз бўйлаб Қуръони карим мусобақаларининг ўтказилаётгани янгиликлар рўйхатининг энг авваларида туради.\nСўнгги йилларда биз таълим олаётган “Кўкалдош” ўрта махсус ислом билим юртимизда ҳам кўплаб ўзгаришлар кузатилди. Ўзбекистон мусулмонлари идораси томонидан билим юрти фойдаланиши учун жуда ҳам шинам ва кўркам, компютер хоналаридан тортиб, спорт анжомларигача барча шароитлари мавжуд бўлган намунали ётоқхона топширилди. 2017-2018 ўқув йилида талабалар сони икки баробарга оширилди. Шунингдек, мадрасалараро ўтказиладиган мусобақаларда ҳам мадрасамиз фаол қатнашиб келмоқда.\nДинимизга бўлаётган бундай эътибор дин ходимларига катта масъулият юклайди. Биз, бўлажак аҳли илмлар келажакда халқимизга хизмат қилишимиз учун мадрасадан бошлаб илмларни пухта ўрганиб боришимиз даркор. Шаръий илмларни чуқур ўрганиш фарзи кифоя бўлса, мана шу фарзни биз, мадраса талабалари бўйнимизга олиб ўқишга кирганмиз. Келажакда инсонларга ўрнак бўладиган имом-хатиб, Расулуллоҳ соллаллоҳу алайҳи васалламнинг меросхўрлари бўлишимиз учун илм йўлидаги ҳаётимизни айни ҳозирги даврдан бошлашимиз лозим. Биз мадрасани битириб, сўнг ўзимизга юклатилган вазифаларни бажара олмасак, биз билан бирга имтиҳон топшириб, талаба бўлишдек шараф насиб қилмаган инсонлар Қиёмат кунида бизни маломат қилишади, “биз ўқишга кирганимизда уддалар эдик”, деб бизни шарманда қилишади.\nБизнинг баркамол инсон бўлиб етишишимизда энг катта аҳамият касб этадиган зотлар устозлардир. Устозлар биз учун ҳаётимизда оталаримиздан ҳам олдинги қаторда туришади. Аллоҳ таоло Ўз каломида шундай марҳамат қилади:\n“Роҳман. Қуръонни ўргатди. Инсонни яратди” (Роҳман сураси, 1-3 оятлар).\nОяти каримага эътибор қаратсак, Аллоҳ таоло таълимни яратишдан олдин зикр қиляпти. «Минҳожул қосидин ва муфидус содиқин» китобида шундай дейилади: «Муаллимнинг ҳақи ота-онанинг ҳақидан улуғроқдир. Чунки ота айни пайтда мавжудлик, фоний ҳаётнинг сабабидир, муаллим эса охиратдаги абадий саодатнинг омилидир.\nЎткир Ҳошимов “Дафтар ҳошиясидаги битиклар” китобида шундай ёзади: ”Устоз отангдек улуғ деганлари бежиз эмас. Ота ҳаёт беради, Устоз эса яшашга ўргатади. Туғилишдан кўра яшаш қийинроқ”.\nКелинг, устознинг улуғлигини ояти карима ва ҳадиси шариф орқали тушунишга ҳаракат қиламиз. Аллоҳ таоло марҳамат қилади:\n“Аллоҳга даъват қилган, солиҳ амалларни қилган, “Албатта, мен мусулмонларданман!” деган кишидан ҳам гўзал сўзли ким бор?!” (Фуссилат сураси, 33-оят).\nعن النبي صلى الله عليه و سلم أنه قال : رحمة الله على خلفائي. قيل: و من خلفاؤك؟ قال: الذين يحيون سنتي و يعلمونها عباد الله عز و جل. رواه الطبراني\nНабий соллаллоҳу алайҳи васалламдан ривоят қилинади: У зот: “Менинг ўринбосарларимга Аллоҳнинг раҳмати бўлсин”, дедилар. У зотга: “Ўринбосарларингиз кимлар?” дейилди. У зот: “Суннатимни тирилтириб, уни Аллоҳ азза ва жалланинг бандаларига таълим берадиганлардир”, дедилар (Табароний ривояти).\nАввало ўз нафсимни ислоҳ қилиш йўлида, сўнгра эса баъзи масалаларни мадрасадаги дўстларим билан ўртоқлашиш ниятида қуйидаги сатрларни ёздим. Мақола давомида ўртага қўйилган таклифлар биздан олдин таълим олган акаларимиз бажариб келган ва алҳамдулиллаҳ, айни пайтда ҳам эътибор қаратиб келинаётган амаллардир. Бу ишларни яна бир эслаб ўтиш фойдадан ҳоли бўлмади. Азиз дўстларимдан қуйида келтириладиган таклифларни самимий қабул қилишларини сўрайман. Ахир, мўмин мўминнинг ойнаси-ку!\nЮксак мартаба эгаси бўлмиш устозларга юксак ҳурматда бўлишимиз лозим. Вақтимизни қизғанмай, доимо уларнинг хизматида ҳозиру нозир бўлишга бефарқ бўлмаслигимиз даркор. Ахир, улар биз учун умрларини сарф этишаётган бир пайтда биз улар учун бир неча соатларни бағишлай олмасак одобдан бўлмайди.\nУстознинг ёнларига бирон савол сўраб борганимизда улардан изн сўраб ёки бўш вақтларини аниқлаб, сўнг саволимизни сўрасак талабага хос иш бўларди.\nУстоз бир ҳукм айтсалар, талаба уларнинг шу ҳукмларини инкор этадиган ёки унга зид келадиган бошқа бир олимнинг сўзи ёки бирон бир китобидан иқтибос келтирадиган ҳолатда одобга риоя қилинса гўзал иш бўлар эди. Агар қайси ҳукм тўғри эканлигини билишни хоҳласак дарсдан сўнг ўзларидан алоҳида сўраб олсак мақсадга мувофиқ бўлади.\nАли розияллоҳу анҳу айтадилар: «Устозга «фалончининг шундай деганларини эшитган эдим» ва «Фалончи бу сўзингизнинг хилофини айтган эди» демагин. Устознинг ҳузурида бошқа бир олимни сифатламагин».\nМадраса деб аталмиш оиламдаги ака-укаларимга устознинг ўриндиғига ўтиришдан эҳтиёт бўлишларини илтимос қилган бўлар эдим. Иншааллоҳ, у ўриндиққа ўтиришга лойиқ бўлган пайтимизда ўтирамиз, ҳозир эса ечган оёқ кийимларини ўнглаб қўйсак ўзимизга мос иш қилган бўламиз.\nДарс давомида бирон талаба устоздан савол сўраганда гуруҳдаги бошқа бир шериги устоздан олдин жавоб бериши ҳам муаллимга озор берадиган, ўйлаб турган фикрларини бўладиган, шериклари томонидан “билишини шу пайт эълон қилиб қўймаса нима бўлар экан-а?” деган ёмон гумонларга сабаб бўладиган одобсизликдир. Ўз соҳасининг олими бўлмиш устозларимизнинг ҳузурларида тавозеъни лозим тутайлик. Талаба саволнинг жавобини билган тақдирида ҳам олимнинг жавобини кутиб, жим турса берилган жавобдан ўзи билган маълумотнинг устига яна бирон маълумот билиб олади.\nБиз, толиби илмлар уйдан чиққанда махсус дуоларни ўқиб, қалбимиздаги ниятларимизни кўздан кечиришни унутмайлик. Мақсадимиз келажакда риёсат (бошлиқлик), бошқалар билан тортишиш, у билмайдиган саволни бериб уни жим қилиб қўйишми ёки мусулмонларга хизмат қилиб, илм ва суннатни тарқатиб, Қиёматда Расулуллоҳ соллаллоҳу алайҳи васалламнинг зумраларида, Абу Бакр, Умар, Усмон, Али, ибн Масъуд розияллоҳу анҳуларнинг жамоасида жаннатга киришми?!\nЙиллар давомида машаққат билан олган илмларимизнинг савобларини шамолда қолган қум зарраларидек ҳавога учиб кетишини хоҳламасак ужбдан сақланайлик. Абу Ҳанифа роҳимаҳуллоҳнинг “Фиқҳул Акбар” китобларида шундай матн келади:\n“الرياء إذا وقع في عمل من الأعمال فإنه يبطل أجره و كذا العجب “\n“Амаллардан бирига риё кирса, бас унинг савобини йўқ қилади. Ужб ҳам шу кабидир.”\nШундай экан, биз қалбимизни тўла ҳукмрон бўлиб бошқаришимиз керак. Ахир, Аллоҳ таоло юракни зиндоннинг панжаралари каби бўлган кўкрак қафасининг ичига солиб қўйган-ку. Бир инсон бизни мақтаса “бу менинг асл юзимни кўрмай, мени танимай мақтаяпти, аслида менинг қандайлигимни билганида мени мақтамас эди” дейишимиз, агар бизга танбеҳ берса, “ҳа, ҳали ҳам икки оёқда юриб турибманку, аслида мени ер ютиб юбориши керак эди”, деб қалбга нидо қилишимиз, балки ужбдан сақланишимизга ёрдам беради.\nНамоз вақти кириб, муаззин азон айтаётган пайтда намозга шошилайлик. Муаззин нажотга чақираётган бир пайтда бошқа иш билан машғул бўлиш мусулмонга тўғри келмайди.\nОлдимизда тафсир, ҳадис, фиқҳ, ақоид деган оламлар, чиқишимиз керак бўлган сайёралар турганда “сенсор”ли телефонларда манфаатсиз иш билан машғул бўлиб олмайлик. Севимли устозимнинг сўзларидан сизларни ҳам баҳраманд қилайми? “Унга амал қиламан” десангиз ўқинг, бўлмаса 5-6 сатр қолдириб, кейинги қаторлардан ўқийверинг: “Ҳақиқий аҳли илм бўламан” деган талаба таълим олиш даврида “сенсорли” телефон тутмасин!” Бу сўзларни ўқиб балки ҳаёлингизга “луғатидан фойдаланаман, вақтим тежалади” деган фикр келгандир. Лекин “сенсорли” телефон тутган биронта талабанинг араб тилида сўз бойлиги яхши бўлганини ёки вақти тежалиб, кўп дарс қилиб, шерикларидан ошиб кетганини кўрмадим. Бу, балки, устозим айтган ўгитнинг яққол исботидир. Ахир, Аллоҳ таоло бизга “Ан-Наъим” ва бошқа бир неча луғат китобларини неъмат қилиб берди-ку.\nБир-биримизга бўлган муҳаббатимиз бироз заифлашиб қолса, уни қувватлашга эътибор берайлик. Тўғри, муҳаббат масаласида қалбни тасарруф қилиш қийинроқ, лекин ўша боланинг яхши хислатларини кўришга ҳаракат қилиб, Аллоҳдан ёрдам сўрашимиз керак. Аллоҳ таоло мўмин бандасини яхши кўради. Аллоҳ таоло мўмин бандасига муҳаббат қўяр экан, биз бир-биримизнинг мўминлигимизда шак-шубҳа қилмасак, Аллоҳ яхши кўрган бандани ёмон кўриб, оламларнинг Молики бўлган зотга тескари иш қилиб қўймайлик. Ахир биз, мадраса талабалари ҳаромдан сақланиб, фарзларга мустаҳкам бўлишга ҳаракат қиладиган, бир қўлимизда Қуръон, бошқа қўлимизда ҳадис китобларини олиб юрадиган ўқувчилардан бўлсак, бир-биримизга муҳаббат қўйишга барчадан ҳам биз кўпроқ ҳақлироқ эмасмизми?! Охират йўлида Аллоҳ таоло сари йўлга чиққан мусофир бўлсак, бир-биримизга меҳр-шафқат кўрсатишда пешқадам бўлишимиз керак эмасми?!\nШунингдек, вақтимизни тежашни ҳам назардан четда қолдирмайлик. Ўтган уламоларимиздан бирлари ўз шогирдларига: «Менинг ёнимдан чиққанингизда манзилларингизга алоҳида-алоҳида бўлиб кетингиз. Шоядки, бирингиз йўлида Қуръон ўқиб кетса. Аммо жам бўлиб қолсангиз гап сотасизлар» , деб насиҳат қилган экан.\nМақоламизнинг аввалида айтиб ўтилганидек, бу таклифлар эслатма эди, холос. Мадрасамиз талабалари бошқаларга намуна бўла оладиган даражада гўзал хулқли эканлигини яққол кўриш мумкин.\nАллоҳ таоло барчаларимизни Ўз динини мукаммал ўрганиб, унга амал қилишимизга муваффақ этсин!\nюрти 3-курс талабаси Узоқов Абдувосит